Sujet: penaos peus graet c'hwi evit deskiñ pe peurzeskiñ ar brezhoneg ? Dim Juin 10, 2012 9:05 pm\nDre ma sonj ul lodenn deus ar foromourien zo ampart awalc'h gant ar brezhoneg dre skrid .Sell aze perak hon ho klask kompren penaos peus graet. Me zo klask mont war raok gant ar brezhoneg dre skrid. Desket am eus tamm pe damm er c'hentellioù noz gant ar gevredigezh "al levrig" . Goude dre pleustriñ war al lennegezh am eus gwellaat ma vrezhoneg dre skrid. Met na meus ket desket an displegadur betek hent.\nDegouezhout ra diñ skrivañ evel ha gomzañ peogwir hon ur brezhoneger stummet "tal ar bern teil" bremañ vez laret "brezhoneger a vihannig" ( marteze flouroc'h stumm da larout ?)\nTrugarez deoc'h evit displegañ diñ hor sonjoù.\nSujet: Re: penaos peus graet c'hwi evit deskiñ pe peurzeskiñ ar brezhoneg ? Lun Juin 11, 2012 12:48 pm\nMa 'meus un ali da lâred doc'h: ne lennet ket re a draou e brezoneg unifiet. Klasket gwellaad ho prezoneg en eur chilaou tud all (hag a gôzef a-vihanig). Ne faot ket kredi la ê mad tout pez 've skrived hag embanned e brezoneg. Ar lodenn vrassa zo brezoneg fall, ha ma lennet re a leoriou e brezoneg fall, ho prezoneg 'yay var fallaad ive, ha 'benn ar fin an dud 'gomprenfont ket ahanoc'h ken.\nMe 'gred emoc'h deuz Bro Dreger. Gall' a rec'h lenn leoriou gand Luzel, gand Maria Prat... Tud hag a neus skrived e brezoneg Treger ha tost deuz ar langaj kôzeed.\nBea zo kalzig skrivagnerien deuz Bro Dreger (ha deuz lehiou all) ha 'neus cheñchet o brezoneg evid tostaad deuz eur brezoneg sañsed "literèr" hag a zo fall-tre e gwirione: diêz ê da gompren, a-vechou e rant faziou (na refent ket pa vefent 'kôzeal!), kopïa a rant ar frazennou galleg... Setu ma skrivefent kentoc'h e-gij 'gôzeont, 'vefe kalz gwellac'h.\nSetu, red ê diwall ha klask lenn leoriou ha zo bet skrived en eur brezoneg ha zo tost deuz ar langaj kôzeed, peogwir ê hemañ ar gwella brezoneg...\nSujet: Re: penaos peus graet c'hwi evit deskiñ pe peurzeskiñ ar brezhoneg ? Lun Juin 11, 2012 1:50 pm\nYa, me larefe mehmod 'vel Sophia. Sterd é pé vé disket traou ba'r levèriou, pe ba lessoniou a beb sort, kar goude-se ranker diziskiñ ar lod brassañ deus ar pezh zo bet disket.\n'Vid pezh é an diskadurezh, n'eus kime chilow an dud d'ober. Ma teus c'hoant zo un dra vad d'ober 'benn da wellaad e vrezhoneg, pezh meus gwraet : trañskrivañ an dud, sterd é ken-ha-kén da zigentañ med ar mo-se vé disket traou heleizh (ar mod da zisklipañ, da joñjal, da droiñ ar frasennou, an troiennou béw, braw é 'vid 'n-om gustumiñ deus langaj an dud 'e, ha me oar-me petra toud c'hoazh...). Hag ar mod-all gavi boued ba'r levèriou-dastum, ba'r re-he n'eus nintra 'zhpenn komzou gwir ha traou béw.\nFin, pep heñi neus e vod d'ober an traou, med din-me zo mil-bréss war'ha'mp, 'benn 20 la n'ho ket brezhoneger a-gozh kin, hag a vo re diveet\nSujet: Re: penaos peus graet c'hwi evit deskiñ pe peurzeskiñ ar brezhoneg ? Lun Juin 11, 2012 2:17 pm\nyeo, chom 'ray, mes kalz nebeutoc'h...\nSujet: Re: penaos peus graet c'hwi evit deskiñ pe peurzeskiñ ar brezhoneg ? Lun Juin 11, 2012 4:18 pm\nma brezhoneg dre skrid zo fall awalc'h, reve ar 'standard', peogwir e kemmeskan peurunvan, etrerannyezhel ha skritur kozh bro gwened. Heb gouiet din, d'ar liesan, ha me grede e skriven 'peurunvan' e-raok bout 'difariet' get tud 'zo....\nPenaos em eus desket? En ur lenn ur yoc'h traoù a beb sort\nSujet: Re: penaos peus graet c'hwi evit deskiñ pe peurzeskiñ ar brezhoneg ? Lun Juin 11, 2012 8:43 pm\nya, me 'gred ahanoc'h, ma cheñchet an disterra lizerenn deuz ar skritur peurunvan 'vo tud deuz ar sekt ha 'lâro doc'h distu!\n'n or chilaou brezonegerien ive, 'peus ket? dam 've ket desket kôzeal 'n or lenn...\nSujet: Re: penaos peus graet c'hwi evit deskiñ pe peurzeskiñ ar brezhoneg ? Mar Juin 12, 2012 1:45 pm\nEuh ya, el reson em eus selaouet ivez...hag e ran c'hoazh, bemdez!! Ha me gomz tammigoù ivez, a-wezhoù\nMes dre m'en doa skrivet Breizh22 en doa c'hoant gouiet penaos hon doa desket SKRIV, dreistoll, em boa reskontet penaos em boa-me desket an dra-se...\nSujet: Re: penaos peus graet c'hwi evit deskiñ pe peurzeskiñ ar brezhoneg ? Mar Juin 12, 2012 7:20 pm\nBa titr an topik 'noa goulennet penaos 'meump desket brezoneg, ha neuhe bar messaj 'noa goulennet penaos gober evid gwellaad e vrezoneg skrived, 'gav dign, setu 'voa moaien respont eun pe egile heb bea er-mêz deuz ar zujed\nSujet: Re: penaos peus graet c'hwi evit deskiñ pe peurzeskiñ ar brezhoneg ? Mar Juin 12, 2012 8:05 pm\nMareteze n'hon ket bet resis awalc'h.\nKomz'rañ brezhoneg aboe 50 vloaz zo, met al lennegezh hag ar skrid zo nevez evidon.\nDre ma sonj n'eo ket ret diñ mont en darempred gant brezhonegerien kozh evit deskiñ ar yezh.\nKlask 'rañ labourat war ar yezhadur .\nHent all, kontañ 'rañ gwec'h ha gwec'h all ba veilhadegoù hag ivez mont'rañ da gavout brezhonegerien "ar bobl" evit enrolliñ anezhe evit implijout ar c'homzoù er skolioù.\nAr pal zo lakaat brezhoneg etre divskouarn ar vugale ( brezhoneg diwar maez ) hag ivez deskiñ traou war buhez an dud, micherioù ....\nDigemer 'rañ ivez stajidi (stummadur hir) da gomz brezhoneg er menaj ganiñ, se sonj diñ ra mil vad dezhe.\nSonjal 'rañ a- wechoù a-gen ma stumm da skrivañ zo aes da gompren !\nEvel n'eus skrivet Per-kouk ar re diwezhañ deus ar brezhonegerien a-vihannig vo ret dezhe treukas kalz draoù d'an deskidi rak n'eo ket er skolioù na ba al levrioù deskfont ar pouez mouezh, ar rimadelloù na an troiou-lavar ( pinvidigezh omp yezh)\nPezh vank d'ar skolaerien eo ar spered ar yezh, dleout rafaint mont da beurzeskiñ ar yezh dre soubidegezh gant an dud ha gomz brezhoneg vel eo dleet komz brezhoneg .\nSiwazh degouezh dezhe mont d'ober skol diouzhtu goude ar skol veur peogwir n'eus trawalc'h skolaerien.\nSell aze un toullad displegadennoù.\nGallout rit lârout diñ pezh sonjit deus ma stumm da skrivañ .\nKenavo da c'hentañ gant plijadur evel-just.\nSujet: Re: penaos peus graet c'hwi evit deskiñ pe peurzeskiñ ar brezhoneg ? Mar Juin 12, 2012 8:39 pm\nevid diski n'eus forz pesseurt langaj 've red mond da gôzeal ga tud ha gôzef a-vihanig... perag 'vefe disheñval ga'r brezoneg? Ar brezoneg zo or langja e-gij ar re all...\nba pesseurt skoliou? mestr-skol oc'h? 'meus ked komprened...\nnah zo eur zoñj vad\nêz a-walc'h, mez be' zo kalzig pojou "mod-neve" ba pez a skrivet, ha 'vefont ked komprened ga tou'n dud (ha me 'lârefe memez: ha 'vefont ked komprened ga kalz a dud)\ngwir ê c'hoaz. Ha null ê. Da betra 'zervij diski brezoneg fall d'ar vugale? Ma ve kôzeet fall deuhoute, ar vugale 'gôzefont ket mad anê! 'Vo ked mirakl ebed...\nskriva a rec'h mad, mez evidon-me 'implijet kalz traou 'peus bed desket ba leoriou, ha gwellac'h 'vefe doc'h skriva 'vel 'gôzeet heb klask skriva 'vel bar leoriou, dam 've ket brezoneg mad atô bar leoriou (hag alïez 've brezoneg fall-tre).\nEvidon-me, 've ket êmm sevel pojou neve e brezoneg evid lâred traou ha 'neus un hano brezoneg deja... E-touesk ar re 'zav diksioneriou, 've tud ha 'gav êssoc'h sevel pojou neve evid toud pez oueont ket lâred e brezoneg, e-lec'h mond da glask penôz 'lâr an dud. Nah' zo or vez.\nSetu, evidon-me, 'vefe gwelloc'h kentoc'h paz kaoud re a fiañs bar leoriou, ha kaoud muiac'h a fiañs ba brezoneg ho pro...\nHa ne fôt ket kredi la ê red cheñch ho prezoneg naturel evid skriva brezoneg mad. Brezoneg Treger zo kalz gwellac'h evid ar brezoneg a gavfoc'h bar lodenn vrassa deuz ar leoriou brezoneg...\nPetra 'pefe c'hoant da vellaad ba ho prezoneg?\nSujet: Re: penaos peus graet c'hwi evit deskiñ pe peurzeskiñ ar brezhoneg ? Mar Juin 12, 2012 9:03 pm\nEvit respont da Sophia 29.\nPe lârañ penaos n'am eus ket ezhomm da zeskiñ gant ar re" gozh"eo peogwir ha gomzañ mad ar brezhoneg.\nGant ma zud, ma amezeien na gomzañ ne met brezhoneg.\nMet gwir eo n'eus ket kalz dud eveldon, al lodenn vrasañ deus an deskidi n'int ket brezhonegerien.\nNann, n'hon ket skolaer, menajer hon ma bugale zo er skol divyezhek, degemeret am eus bet bugale er menaj ha mont rañ ivez d'ar skol evit komz gante deus ar menaj.\nHent all zo ivez ar raktres da sevel pennadoù evit ar skolioù ( ur seurt klasker sonjoù ma peus c'hoant)\nDeus gomprenañ ganit, ma stumm da skrivañ zo tennet deus al leverioù: met penaos ta ra an dud da skrivañ ma lakeont ket ho vri ba al levrioù ?\nEvitout petra eo skrivañ reiz ?\nKlask 'rañ nebeutañ ma c'hallañ fazioù pa skrivañ . Dre da sonj dleout rafen skrivañ evel sonj diñ ha leuskenn ha gostez pezh lennañ ba al levrioù ?\nPetra eo da stumm da skrivañ ? KLT ? ho klask goût emaon.\nPezh vefe displijus evidon eo komz deus ur stumm ha skrivañ n'ur stum all .\nC'hoant am eus da virout ma vrezhoneg evel am eus desket pe oant bihan.\nSujet: Re: penaos peus graet c'hwi evit deskiñ pe peurzeskiñ ar brezhoneg ? Jeu Juin 14, 2012 8:09 pm\nsellet deuz leoriou zo, re ha zo bed skrived ga tud ha gôzef a-vihanig, ha desket penôz skriva ar pojou a implijet pa gôzeet.\nskriva en ur fesson komprenabl ga'r re a oar brezoneg...\nnah' zepant petra 'peus c'hoant da skriva, hag evid piw.\nKLT zo ur groupad parlañchou.\nMe 'meus kemered deuz peb skritur pez blije dign. Hag adapted eun tammig a-benn 'zigouefe ga' ma brezoneg. Ha klask a rañw bea komprenabl evid ar re 'gôzef brezoneg gwir.\nHag evidon-me n'ê ket mad klask skriva tout ar parlañchou memez mod, peogwir vent distaget e fessoniou disheñvel. Setu 'vo tud atô ha 'gomprenfont ket pez zo skrivet. Ba bro ar h-KLT, an dud 'nem gompren, ha ba bro Vened, an dud 'nem gompren etreze ive. Setu 'vefe gwellac'h la skrivefe re ar h-KLT ha re Gwened ba diw fesson disheñvel. 'Veloñ ked dam da betra 'lakefemp tud Gwened da skriva evel 'gôzeomp-ni... Nag ar hontrol ive.\npez 'lâroñ doc'h : gwellac'h vefe doc'h skriva e-gij 'gôzeet, kentoc'h evid klask skriva e brezoneg unifiet. Sellet deuz leoriou Maria Prat, me 'gred la skriv hoñz 'gij ve kôzeet ba Bro-Dreger.\nN'eus forz penôz, ar re 'oar brezoneg 'gompreno ahanoc'h... ha pa 'vefent ket deuz Bro-Dreger anê !\nSujet: Re: penaos peus graet c'hwi evit deskiñ pe peurzeskiñ ar brezhoneg ? Ven Juin 15, 2012 10:50 am\nMe 'meus kemered deuz peb skritur pez blije dign. Hag adapted eun tammig a-benn 'zigouefe ga' ma brezoneg.\nHa da vro 'ma ket pell deus ma heñi, sur a-walc'h\nSujet: Re: penaos peus graet c'hwi evit deskiñ pe peurzeskiñ ar brezhoneg ? Ven Juin 15, 2012 11:59 am\nYa, 'nah' moa gwelet! mez ma hornad-bro zo pelloc'h eun tammig 'koste ar huz-heol\nSujet: Re: penaos peus graet c'hwi evit deskiñ pe peurzeskiñ ar brezhoneg ? Ven Juin 15, 2012 8:17 pm\nEvit respont da Sophia29\nPerak klask gwellaat ma brezhoneg dre skrid ?\nSklaer awalc'ch eo an traou; me zo unan c'hoazh deus rez zo bet difennet dezhe komz brezhoneg er skol hag ouzhpenn evidon oa lâret er bloavezhioù 1965 / 1966 penaos ma gazeomp brezhoneg er ger vefomp azenned .\nAn dra se zo evidon ar brasañ dismegans .\nPell zo aboe met dalc'hat am eus sonj !\nSonj am eus da vezañ deuet endro deus ar skol n'ur n'hon c'houlenn : met penaos ta vo graet bremañ ?\nma eo ret deomp gallegiñ hed an deiz ?\nEn dro diñ ne oa nemet brezhoneg , un taol chans eo bet evidon; ma zud ha ma zud kozh oa bet kalz furoc'h evit ar skolaerien hag devoa delc'het da gomz brezhoneg.\nSonjal 'rañ ivez penaos eo bet ur gwir chans evidomp er mare se da vezañ kaset d'ar skol da noad 6 vloazh, hag evel-just meomp bet amzer da zeskiñ ar yezh araok mont d'ar skol. Hent all vijemp bet didonned abretoc'h c'hoazh diwar omp yezh !\nDalc'het am eus da gomz brezhoneg ha 4 bloazh zo eo deuet da sonj diñ penaos oant un den distudi peogwir ne oant ket barreg da lenn na da skrivañ ,lansus awalc'h oa evidon peurzeskiñ ar yezh.\nPetra emaon o vont d'ober gant ar brezhoneg dre skrid ?\n- mont war ar foromoù\n- ober ivez pennadoù skrid evit treukas ar brezhoneg ar bobl d'ar rez zo o tont war omp lec'h.\n- Ho sonjal skrivañ ma envorennoù hon hag en brezhoneg kement hag ober.\nPezh a lennañ :\n-kontadennoù fentus Maria Prat\n- levrioù skrivet gant Fañch Peru\n- Friko Miliget\n- Oberenn glok Anjelà Duval\n- Kontadenoù Fañch An Uhel\n- Trifina hag ar Roue Arzhur\n- Piv omp ni gant Boxy ar Bleiz (bet leusket anezhañn a gostez hag ad-lakaet ma fri e barzh )\n- Marc'h al lorc'h ( betek hent leusket a-gostez)\nhag traoù all ouzhpenn\nSell aze ma zrubulhioù gant ar yezh .\nSujet: Re: penaos peus graet c'hwi evit deskiñ pe peurzeskiñ ar brezhoneg ? Sam Juin 16, 2012 1:17 pm\nkompren a rañw. Mes c'hwi 'skriv mad a-walc'h deja. Ne ret ket kalz a fazïou.\nGall' a rañw lâred doc'h pesseurt fazïou a ret, mez n'on ket sod ga'r skritur peurunvan a implijoc'h... lakad 'ra an deskerien da zistaga fall.\nMod all, me 'gred la skrivet-c'hwi kalz traou ha 'vijent ket lâret e brezoneg Treger, desket 'peus 'nê bar leoriou. 'Peus ket êmm deuhoute evid skriva mad...\nLâret 'peus la lennec'h leoriou Añjela Duval. 'Blij ket re dign ar pez a skriv hoñz, 'keñver ar langaj, peogwir ne skriv ket en he brezoneg tamm ebed. Klask a ra skriva e brezoneg unifiet, pez 'gavoñ null. Hi 'ouie brezoneg a-vihanig, perag 'fôte dei cheñch he brezoneg evid skriva en eur brezoneg bastardet? Drol ê 'noa ket gweled la 'dalvee ket nitra ar brezoneg-se, ha drol ê 'gave dei la 'voa gwellac'h ar brezoneg-se evid he brezoneg naturel... Ar re 'oar brezoneg mad 'fôt dee kopïa ar brezoneg fall 've kaved bar leoriou all... Eur hompleks zo ahe ive, kredi a rant la ê gwellac'h brezoneg ar leoriou evid an hini a gôzeont a-vihanig... ha pa ve leun ar leoriou brezoneg a fazïou hag a droiou lavar galleg... Be'zo brezonegerien ha 'gred: 'nah' zo barz eul leor, embanned ê bed, setu 'rank bea brezoneg mad. Na pochou ê null...\nSujet: Re: penaos peus graet c'hwi evit deskiñ pe peurzeskiñ ar brezhoneg ? Dim Juin 17, 2012 9:25 am\nPell me ezhomm da skrivañ peogwir zo meur gerioù n'ouzon ket penaos skrivañ anezhe, koulskoude gomzañ anezhe abaoe pell.\nRet vo diñ gwellaat war an displegadur ( conjugaison )\nSophia 29 , n'ouzon ket petra eo "pojoù"\nMet c'hwi penaos peus desket skrivañ brezhoneg ?, betek hent n'am eus ket bet kalz displegadennoù.\nSujet: Re: penaos peus graet c'hwi evit deskiñ pe peurzeskiñ ar brezhoneg ? Dim Juin 17, 2012 10:16 am\nTe'ni e a zo om mestr skol dim tout!\nA toi de corriger nos erreurs de francophone!\npojou = pozioù = girioù, gerioù\nSujet: Re: penaos peus graet c'hwi evit deskiñ pe peurzeskiñ ar brezhoneg ? Dim Juin 17, 2012 10:38 am\n'peus kin 'med goull ha me (ni) 'lâro doc'h penôz skriva 'nê.\nperag? goûd a ret displega verbou deja!\nga' tud ma hornad ha mod all 'meus bet lessoniou ive, mez 'benn ar fin 'voan erru skuiz gante peogwir 'voa brezoneg unifiet. Setu 'meus arrestet ha choajet 'meus skriva e-gij 'fôte dign, kentoc'h evid skriva en eur brezoneg ha n'ê ket ma hini.\nSujet: Re: penaos peus graet c'hwi evit deskiñ pe peurzeskiñ ar brezhoneg ? Dim Juin 17, 2012 11:13 am\nPeogwir zo meur gerioù\nlâred a ret mod-se petramant "meur a c'her"?\nC'hwi 'skriv "n'ouzon ket" mez daoust hag-eñw 'lâret mod-se? 'Lârefec'h ket "oarañ ket" pe "n'ouveañ ket" pe "n'onn ket" kentoc'h?\n"betek-henn" 've skrivet "betek-henn" (n'ê ket ar ger "hent" 'ni ê, mez ar ger "henn" ha 'zinifi "an dra-he" pe "bremañ" ahe).\nSujet: Re: penaos peus graet c'hwi evit deskiñ pe peurzeskiñ ar brezhoneg ? Lun Juin 18, 2012 10:37 am\nMe 'meus desket get levrioù ja get an dud, àr lerc'h 'mboa graet stajoù. Ar skritur peurunvan(unifiet) e implijan, met ne zoujan ket doc'h pep tran él rezon.\nUr langaj skrivet 'zo, dishañval doc'h ar langaj kaozeet get an dud àr ar pemdez, met da ma soñj, a-raok skriv e vez gwell kaozeal mat eut chom hemp bout paket get ar skritur.\nC'hwi gaozea brav dija, mat tre. Ar gwellañ 'vehe lenn skrivagnerian, ag ho pro pe ag ar broioù arall. Met ne fait ket deoc'h soñjal ema gwir pater tout pezh vez moulet.\nSujet: Re: penaos peus graet c'hwi evit deskiñ pe peurzeskiñ ar brezhoneg ? Lun Juin 18, 2012 11:12 am\nMehmod 'vel neus laret ar re-all araosson : Peus kime skrivañ ar pezh teu ba da benn 'vel a teu, heb klask cheñch nintra hag a vo mad.\nDin-me ar skritur zo ur voien da skrivañ pezh vé laret, ha mad é mo-se. Bremañ ra an dud ar c'hontrel, ar re-he zisklip just-ha-just 'vel vé skrivet, pezh lak anehe da ve inkomprenabl 'benn ar fin.\n'Vel lare un' deus an Uhelgoat : "Ar brezhoneg zo 'veld ar voenn ba'r parkeier gwechall, c'hwezh vad zo gate."\nMed pé vé laket OLGMou barzh teu ur sort flêr gate keñtoc'h, mehmod 'vel bar parkeier bremañ...\nSujet: Re: penaos peus graet c'hwi evit deskiñ pe peurzeskiñ ar brezhoneg ? Lun Juin 18, 2012 4:06 pm\nHag ar mod-all gavi boued ba'r levèriou-dastum, ba'r re-he n'eus nintra 'zhpenn komzou gwir ha traou béw.\nDaoust ha ne vefec'h ket en em vanket aze ?\n> Ba'r re-he n'eus nitra [u]met[u] komzou gwir ha traou...\nSujet: Re: penaos peus graet c'hwi evit deskiñ pe peurzeskiñ ar brezhoneg ? Lun Juin 18, 2012 4:17 pm\n'gredan ket vehe ur fari bennak. Ur mod da lâret eo\nSujet: Re: penaos peus graet c'hwi evit deskiñ pe peurzeskiñ ar brezhoneg ? Lun Juin 18, 2012 7:21 pm\nLa phrase en français c'est "dans ceux-là (ces livres-là) il n'y a que des mots vrais et vivants"\nEvit treiñ "il n'y a que" e brezhoneg, eo "n'eus nemet" a ranker implijout, neketa ?


Pajenn:Morvan - Buez ar Zent, 1894.djvu/364 - Wikimammenn\nPajenn:Morvan - Buez ar Zent, 1894.djvu/364\n21 a Vae\nsant per selestin, pab\ndistro evit beva he-unan gant Doue. Tri bloaz a dremenaz eno e kleuz eur garrek, el leac’h ma c’helle a veac’h sevel enn he za hag astenn he zivesker da c’hourvez. Iun a reaz bemdez epad ann amzer-ze, ha n’en doa ken guele nemed ann douar, na ken dillad nemed eur zae reun.\nGoulskoude ann drouk-spered n’hen lezaz ket e peoc’h. Tentet e oue enn eur feson skrijuz, kaer en devoa kastiza he gorf dre ar binijenn. Mes ann elez a deue d’he velet aliez hag a roe nerz d’he ene. Abarz ar fin unan bennag a lavaraz d’ezhan a vije krentoc’h c’hoaz a enep ann drouk-spered ma vije belek, abalamour dar gommunion a raje bemdez. Per a heuliaz ann ali-ze, ha prest goude ez eaz da Rom da reseo ann Ursiou sakr.\nEur vech belek, e chomaz pemp bloaz enn eunn toull a ioa enn douar dindan menez Morroni, ha ne c’houfe den lavaret pegement a boan en devoue eno gant ann naoun, ar zec’hed, aan dommder hag ar ienien. Ouspenn-ze, ann drouk-spered a glaskaz rei d’ezhan da gredi n’oa ket din da lavaret ann offerenn bemdez, hag ann dra-ma a lakeaz eur beac’h-enkrez spountuz var he goustians. Mes kounta a eure d’he gonfesour e pe seurt nec’hamant ec’h en em gave, ha ker buhan e oue dizammet euz ar beac’h-enkrez-se.\nAr c’heuneud a ioa enn dro d’he ermitach o veza bet trouc’het, ar Zant en em dennaz var menez Majella gant daou ziskib hag o doa c’hoant da gemeret skouer diouthan ha da veva enn he goumpagnunez. Heb dale n’e ket daou ziskib hebken en devoue, mes kement a ioa anezho ma oue red sevel eur gouent evit ho loja. Ar gouent-se a oue savet var menez Morroni ha setu aze penaoz e teuaz Per da veza ar penn, pe ar foundatour, euz a eunn Urs nevez a venac’h. Araok he varo, ez oa dija betek c’houec’h kant manac’h euz ann Urs nevez-ma, hanvet a-c’houdevez Urs ann Tadou Selestined.\nEtre daou e varvaz ar Pab Nikolas IV, hag ar Zant a oue choazet evit delc’her he blas. Kenta tra a reaz, pa glevaz ar c’helou-ze, a oue klask mont da guzat ; mes miret e oue outhan. Senti a reaz eta ouz ar gardinaled ;\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/364&oldid=137564 »


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Seán Sherlock) (KildareStreet.com)\nResults 1-20 of 839,227 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Seán Sherlock)\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Seán Sherlock)


Llanddewi Ystradenni - Wikipedia\nUr bajenn Llanddewi zo ivez.\nIliz sant Dewi, e Llanddewi\nLlanddewi Ystradenni zo ur gêriadenn vihan hag ur gumuniezh eus Kembre, e kreiz Powys. Emañ war lez reter ar stêr Ieithon, en hanternoz da gêr Llandrindod.\nEr Grennamzer e oa Llanddewi Ystradenni e kombod Buddugre, e kantrev Maelienydd ; ur c'hastell, Kastell Buddugre, a voe savet eno en XIIvet kantved. Nepell diouzh ar gêriadenn emañ Abati Cwm-hir, e-lec'h ma voe beziet Llywelyn ap Gruffudd goude ma oa bet lazhet e-kichen Llanfair-ym-Muallt e miz Kerzu 1282.\nE 1890 e voe savet an iliz a zo bremañ, met tammoù eus un iliz koshoc'h zo ivez.\nE 2011 e oa 310 a dud o chom e kumuniezh Llanddewi Ystradenni ha 27 anezho a oa kembraegerien (9,1%).\n↑ www.britishlistedbuildings.co.uk; 2015\nAdtapet diwar « https://br.wikipedia.org/w/index.php?title=Llanddewi_Ystradenni&oldid=1978164 »


Krouadenn divyezhek evit ar vugale\ndiwar “The Gardener” gant Mike Kenny\nAdalek 7 vloaz\nPadelezh – 55 min\n“Un neubeut amzer a-raok na varfe e kavemp a wechoù va zad-kozh, a veze techet da gousket an darn vuiañ deus an amzer d’ar poent-se, o tijuni da 8e noz pe oc’h evañ un digor kalon da 7e mintin. Ma oa kollet red an amzer gantañ e oa troet en ur mod all an eñvorennoù en e benn ivez. Troet e veze war-zu e vugaleaj tro dro Briec ha Tregunc. Sonj ’rae dezhañ e oa distroet en e vro c’henidik…Ha pa savemp ur goulenn outañ, pa lavaremp en-dro dezhañ peseurt hini e oamp e touez ar mibi bihan e responte atav, ur vousc’hoarzh eeunig gantañ : «ha bon ?». Tudenn Harry en deus lakaet ac’hanon da soñjal en va zad-kozh. Degas a ra sonj dit deus an distro d’ar vugaleaj ha deus an doare distreset-se da welet an amzer a vez gant ar re gozh.”\nLeurenniñ – Thomas Cloarec\nTestenn – Mike Kenny\nTroidigezh – Ninnog Latimier, Séverine Magois\nKomedianed – Tangi Daniel, Tony Foricheur\nLeurennaozañ – Jean-Michel Appriou\nKinkladurioù – Hervé Manach\nBitrakoù – Latanakone Insisiengmay, Jean-Michel Appriou\nC’hoari ar bitrakoù – Latanakone Insisiengmay\nDilhadoù – Loeiza Beauvir\nSonerezh – Jérôme Kerihuel, Stéphane Kérihuel\nGouleier ha merañ an teknik – Stéphane Le Bel\nMerañ ar son – Eric Péron\nProduiñ – Jérémy Uguen\nSkignañ – teatr piba\nSoutenet gant : DRAC Breizh, Rannvro Breizh, Kuzul Meur Penn ar Bed, Kreizenn MAx Jakob – Ti kêr Kemper, Ti kêr Molan, Redadeg 2012, SPEDIDAM\nKen- produet gant : Très Tôt Théâtre, Ti ar C’hoariva , Ti Ar Vro Kemper\nPrantadoù krouiñ : CLC ar Guivinec, MPT Kerfeunteun – Kemper, C’hoariva Bro Montroulez, Kreizenn sevenadurel an Ellipse e Molan, Ti ar C’hoariva e Brest, MPT Penhars – Kemper, ULAMIR ar Stêr Aon – Kastell Nevez ar Faou.


Kurdeg - Wikipedia\nAr c’hurdeg (Kurdeg: Kurdî pe کوردی) zo ur yezh indezeuropek eus skourr yezhoù iranek ar c'hornôg (isskourr yezhoù iranek ar gwalarn). Komzet eo gant ar Gurded (war-dro 30 million a dud) a vev en un takad rannet etre Turkia (kreiz ha reter ar vro), Iran (kornôg ar vro-mañ), Irak (hanternoz) ha Siria (hanternoz ar vro-mañ). Bout ez eus kumuniezhoù kurdek e Kenglad ar Stadoù Dizalc'h, Armenia, Azerbaidjan hag e kêrioù pennañ ar Reter-Kreiz. Adalek dibenn ar bloavezhioù 60 ez eus staliet un diaspora ouzhpenn 400 000 Kurd en Europa, en Alamagn peurgetket, er SUA, e Kanada hag en Aostralia.\n(Kurdî / کوردی)\nKomzet e : Turkia, Siria, Irak, Iran,ha broioù arall\nRannved : Reter-Kreiz\nKomzet gant : war-dro 35 milion a dud (bed a-bezh)\nYezhoù iranek ar c'hornôg\nYezh ofisiel e : Kurdistan Irak\nISO 639-1 ku\nISO 639-2 kur\nISO 639-3 kur\n1 Ar rannyezhoù\n2 Statud ofisiel\n3 Istor ar c'hurdeg\n4 An niveroù eus 1 da 10\nAbalamour d’an darvoudoù istorel ha da douaroniezh Kurdistan (taolead meneziek) eo chomet rannyezhet ar c’hurdeg. Kurdeg an hanternoz, ar c’hurmandjeg, a vez komzet gant al lodenn vrasañ a Gurded Turkia, re Siria, ar c’hKSD ha gant ul lod a Gurded a zo en Irak hag en Iran, da lavaret eo gant war-dro 60% eus an holl Gurded. Ar c’hurdeg kreiz, ar soranieg, a vez komzet gant al lod bras a Gurded Irak hag Iran, da lavaret eo gant 30% ag ar Gurded. Kurdeg ar c’hornôg, ar zazakeg, a gomzer dreist-holl e Kurdistan Turkia. Kurdeg ar reter, ar goranieg, a gomzer e su takadoù kurd eus Irak hag Iran. Evit an hevelep abegoù (istorel ha politikel) e skriver kurdeg gant teir lizherenneg disheñvel: al lizherenneg latin (Kurded Turkia), al lizherenneg kirillek (Kurded an ez-URSS) hag ar lizherenneg arabek (Kurded ar broioù arab ha re Iran).\nLakaet e vez ar rannyezhoù-se da yezhoù alies-mat.\nYezh ofisiel rannvro emren Kurdistan en Irak eo ar c'hurdeg, a-gevret gant an arabeg.\nIstor ar c'hurdegAozañ\nEn em c'houlenn a ra ar yezhoniourion perak kement a ziforc'hioù etre ar yezhoù kurdek (pe etre rannyezhoù ar c'hurdeg, diouzh ar savboent), hag etre int hag ar yezhoù iranek arall ar c'hornôg (ar farsieg, bet yezh Impalaeriezh Persia koulskoude). Sur a-walc'h ez eo abalamour d'an torosennadur ha da zoare bevañ ar Gurded a zo ur bobl damgantreat.\nUr yezh a-lorc'h eo bet ar gouranieg e-pad pell (emañ en arvar hiriv an deiz). Kollet en deus e statud gant savidigezh Stadoù broadel er Reter-Kreiz goude ar Brezel Bed Kentañ.\nDiskoachet ez eus bet n'eus ket pell ur yezh, treuzskrivet el linenneg A e Kreta vinoan (hanterenn gentañ an eil milved kent JK), hag a vefe indezeuropek ha tost e meur a geñver douzh ar gouranieg (yezhadur, soniadoniezh, geriaoueg).\nHervez ur vartezeadenn e vije bet an hengurdeg tost douzh ar medeg, yezh ar Veded, ur yezh indeziranek arall. Neoazh, ar yezhoniourion a soñj dezhe ez eo bet ar c'hurdeg levezonet gant yezhoù anindezeuropek ar rannved-mañ (yezhoù kaokazek).\nAn niveroù eus 1 da 10Aozañ\nyek, du, şê, çar, pênc, şeş, heft, heşt, neh, deh.\nAdtapet diwar « https://br.wikipedia.org/w/index.php?title=Kurdeg&oldid=1745823 »\nKemm diwezhañ d'an 12 Ebr 2017 da 15:45\nKemmoù diwezhañ degaset d'ar bajenn-mañ d'an 12 Ebr 2017, da 15:45.


Rouantelezh Yan - Wikipedia\n? – 222 Kt J-K →\nKêr-benn Not specified\n- Krouidigezh ?\n- Aloubet gant Qin 222 Kt J-K\nUr stad kozh eus bro-Sina e oa rouantelezh Yan (sinaeg: 燕國 Yānguó). Diazezet e oa e-pad mare ar Zhou ar C'hornog hag unan eus ar stadoù pouezhusañ e Sina kozh e oa betek e zistrujadeg gant rouantelezh Qin e 222 kent Jezuz-Krist. Ji a oa e gêrbenn (bremañ Beijing).\nEr derou edo stad Yan e-kichen ar Ster Velenn met dilec'hiet e oa bet d'harzoù ar biz goude c'hwitadeg emsavadeg diwezhañ ar Shang. Etre al ledenez Liaodong hag menezioù ar Shanxi. An hini kentañ e oa, e-touez ar stadoù sinat, da sevel un voger evit gwarezin e harzoù a-enep ar gantreidi.\nSiell ar rouantelezh Yan\nE-pad ar mareoù Nevezamzerioù ha Diskaramzerioù ha Rouantelezhioù Brezelour e stourmas rouantelezh Yan ouzh ar rouantelezhoù Zhao ha Qi evit mestroniezh Sina ar biz.\nE 314 kent Jezuz-Krist e talvezas Qi ur grizenn a herezh e Yan da aloubiñ ar vro. D'e stagañ outañ e teuias hogozik da benn, met gant un emsavadeg e oa argaset a-benn ar fin.Krevreañ a reas neuze Roue Zhao eus Yan gant Zhao, Qin, Han ha Wei da aloubiñ Qi. An argad, bleinet gant ar jeneral Yue Yi a zeuias da benn da gemer tout ar c'herioù mogeriet eus Qi, estreget Lu ha Zimu. Marv roue Zhao ha drouklamm Yue Yi a saveteas Qi, avat, a aotren a reas jeneral Tian Shanda zieubiñ ar vro.\nBetek fin ar mare ar Rouantelezhioù oc'h Emgannañ e treuzvevas ar rouantelezh Yan. Goude distrujadeg Zhao e teuias da vezañ anat ne c'hellfe ar rouantelezh derc'hel ouzh Qin. Priñs Dan eus Yan a gasas neuze ur muntrer, Jing Ke e anv, da lazhañ roue Qin. C'hwitañ a reas-eñv ha Qin a aloubas Yan. Distrujet e oa lu Yan e 227 kent Jezuz Krist e kichen ar stêr Yishui ha kouezhañ a reas e gêrbenn ar bloaz goude.\nRoue Xi eus Yan a zeuias da benn da derc'hel e-pad ur maread el ledenez Liaodong met trec'het e oa e 222 kent Jezuz-Krist hag e stad a oa staget ouzh Qin\nMunudoù[kemmañ | kemmañ ar vammenn]\nGao Jianli, ur soner hag en-doa arnodet da lazhañ an Impalaer Kentañ Sina a zeuias eus ar rouantelezh Yan.\nRivinoù kêrbenn ar rouantelezh Yan\nAdtapet diwar « https://br.wikipedia.org/w/index.php?title=Rouantelezh_Yan&oldid=1468765 »\nBroioù kozh Azia\nMonarkiezhoù kozh Azia\nDispennadurioù 222 Kt J-K\nStadoù kozh Sina\nKemmoù diwezhañ degaset d'ar bajenn-mañ d'an 4 Ebr 2013, da 17:45.


Pemp bloaz zo, pa ne oa nemet un dek delwenn bennaket war al lec'hienn, e oa bet Lionel Buannic ha skipailh ar WebNoz da furchal un tamm : petra 'oa ar raktres drol-se staliañ ur mil delwenn bennaket e kreiz ar vro ? Ha faotet 'n deus da skipailh ar Bec'h de'i mont da wel' 'ba pelec'h 'mañ erruet an traoù hirie.\nUn hanter-kant sant bennaket zo bremañ war dosenn Sant-Gweltaz, disheñvel 'nezhe holl, savet gant arzourien deus ar bed a-bezh oc'h ober gant mein ar vro. Peseurt pal zo d'an afer-se ? a fell da Lionel Buannic goût. Julien Meffre, kronikour e Bec'h de'i, 'c'h eo start dezhañ kompren : un afer relijiel 'vefe, ha klasket 'vije kas en-dro 'ba 'r vro doareoù aet da get pell zo ? Respontoù sklaer zo bet gant ar re a ra war-dro an traoù war an dachenn : sent mod Breizh n'int ket sent mod Roma, n'eus ket afer adsevel ur plas bennaket d'an iliz 'ba Karnoed, e-kreizig-kreiz ar vro ruz, met degas da soñj deus un tamm deus hon istor, na vez ket kelennet alies – aezetoc'h dimp holl kaozeal deus doueed Gresia pe Roma, 'kuita ? Sell tud ar vro zo rannet didro ganimp, e brezhoneg kaer Karnoed.\n'Giz kustum 'po plijadur ivez gant c'hoarioù yezh Sten Charbonneau : 'giz zo bet lâret gant un' bet pedet da c'hoari, ma vez c'hoant da zeskiñ brezhoneg 'c'h eo 'mod-se 'vez ret ober !\nHa ma faot deoc'h dañsal un tamm, grit ha'i 'sambles gant Jean-Yves Le Boulc'h hag Yves Guillerm, kaner ha diskaner anezhe, pe gant Marcel Prigent ha Guy Le Guern war son ar binioù hag ar vombard !


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/342 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/342\nI. CORINTIED, XII.\nvezimp ket condaonet assambles gant ar bed. (33) Rag-se, va breudeur, pa en em dastumit assambles evit dibri, choumit an eil da c’hortoz egile. (34) Ha mar hen deuz unan-benag naoun, ra zebro en he di, evit n’en em assamblot ket evit ho condaonation. Evit an traou all, me ho reglo pa vezin erruet.\nEVIT ar pez a zell an donezonou spirituel, breudeur, ne fell ket d’in e vec’h heb anaoudegez. (2) Gouzoud a rit penaos pa oac’h Jentiled, e oac’h douget d’an idolou mud, hervez ma vijec’h renet. (3) Rag-se e tisclerian deoc’h penaos den e-bed, o komz dre Spered Doue, na lavar ez eo Jesus milliget, ha penaos den na hell lavaret eo Jesus an Aotrou, nemed dre ar Spered-Santel. (4) Hogen, bez’ a zo meur a seurt donezon, mes n’euz nemed eur Spered hep-ken.\n(5) Beza ez euz ive meur a seurt kargou mes n’euz nemed eun Aotrou hep-ken ; (6) ne labour ket er memeus feçon en holl, mes ar memeus Doue eo a ra pep tra en holl. (7) Hogen, an donezonou euz ar Spered a zo roet da bep hini evit mad an holl. (8) Rag da unan eo roet dre ar Spered komz ar furnez ; da eun all komz ar wiziegez, dre ar memeus Spered ; (9) unan all a receo ar feiz dre ar memeus Spered ; unan all a receo digant ar memeus Spered an donezon da barea an dud klanv ; (10) unan all, an donezon euz ar miraclou ; unan all, ar brofesi ; eun all ar galloud da anaoud ar sperejou ; eun all ar galloud da gomz meur a seurt langach ; hag unan all, an donezon da rei da intent al langachou. (11) Mes eur Spered hep-ken, hag ar memeus Spered, a ra an holl draou-ze, en eur rei da bep hini he zonezonou, evel ma fell dezhan. (12) Rag evel m’az eo ar c’horf unan, petra-benag m’hen deuz kalz a izili ; hag evel ma ne ra holl memprou ar c’horf-se, petra-benag ma’z int kalz, nemed eur c’horf hep-ken, evel-se ive e c’hoarvez gant ar C’hrist. (13) Rag badezet omp bet holl ebarz er memeus Spered, evit beza eur c’horf hep-ken, ken Judevien, ken Greked, esclavourien ha tud libr ; ha leuniet omp bet holl euz ar memeus Spered. (14) Rag n’eo ket bet great ar c’horf gant eun ezel hep-ken, mes gant meur a hini. (15) Mar teufe an troad da lavaret : Pa n’e ket me eo an dorn, n’ed oun ket euz ar c’horf ; daoust hag hen na vefe ket koulskoude\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/342&oldid=125463 »\nKemmoù diwezhañ degaset d'ar bajenn-mañ d'an 9 Eos 2018, da 11:18.


Ar pevar Aviel - les 4 Evangiles en breton - Diocèse de Quimper\nhervez S. Vaze\nTroet e brezoneg dindan renerez an Aotrou ’n Eskob Visant FAVE, eskob skoazeller Kemper ha Leon († 1997),\ngand skipaill « Kenvreuriez ar brezoneg » Eskopti Kemper ha Leon : an Aotrou Chaloni Fañch Elard († 1988), an Aotrou Chaloni Per-Yann Nedeleg († 1971), Tad Mark Simon euz abati Landevenneg († 2015), Frer Visant Seite euz Urz Frered Lamennais († 1993).\nEmbannet gand « Ar Skol dre Lizer » (1982).\nSaint-Pol-de-Léon 15 Juin 1982\nQuimper 10 Juillet 1982,\nAn dra-mañ, dreist-oll, rag « Eüruz ar re ’zo pao ur a·spered, dezo eo Rouantèlèz Doue ».\nLeoriou all an Testamant Nevez\ntroet e brezoneg gand « Kenvreuriez ar brezoneg » (1988).\nEun droidigez ive evid al liderez hag ar bastorelez.\nVous trouverez également sur ce site les autres livres du Nouveau Testament\ntraduit en 1988 par la « Kenvreuriez ar Brezoneg »,\ndans une visée liturgique et pastorale.\nSalmou ar Bibl\nAr salm kinniget a zo tennet euz al leor “Pedenn an deiz”,\nembannet e 1988 gand Minihi Levenez.\nLes psaumes mis en ligne proviennent du livre “Pedenn an deiz”\npublié en 1988 par le Minihi Levenez.


Oranjestad - Wikipedia\nOranjestad (distaget [oːˈrɑɲəˌstɑt] e nederlandeg), "Kêr Orange" ger-ha-ger) a zo anv nederlandek div gêr e div enezenn eus an Antilhez Nederlandat, er Mor Karib :\nOranjestad (Aruba) kêr-benn enez Aruba, un 32 000 a dud;\nOranjestad (Sint Eustatius) en enez Sint Eustatius, 1000 a dud.\nAnvet int bet diwar anv an Tiegezh Orañj, a oa o ren en Izelvroioù er XVIIvet kantved ; eus Priñselezh Orange e teu anv an tiegezh, ur briñselezh dizalc'h e Provañs, hag a oa kêr Orange he c'hêr-benn.\nAdtapet diwar « https://br.wikipedia.org/w/index.php?title=Oranjestad&oldid=1702394 »\nDernière modification le 12 Mae 2016, à 17:03\nKemmoù diwezhañ degaset d'ar bajenn-mañ d'an 12 Mae 2016, da 17:03.


foetañ - Wikeriadur\nSavet diwar an anv-kadarn foet hag al lostger -añ.\nfoetañ /ˈfwetːã/ (displegadur)\nSkeiñ unan bennak, ul loen bennak gant ur foet\nMoji a hejas e zivskouarn blevek, 'met ne voujas ket. Ha hi da foetañ. Al loen paour ne voujas kennebeut. — (Anatol ar Braz, lakaet e brezhoneg gant Erwan ar Moal, Mojenn an Ankou, Mouladurioù Hor Yezh, 1986, p. 8.)\nDisadorn, 'vat, em bo foetañ arc'hant d'ober. — (Jules Gros, Le trésor du breton parlé Deuxième Partie, 1970, p. 164.)\nfoetañ e drantell\nfoetañ e stal\nkas unan bennak da foetañ bro\nP'en devez un den ur c'hazh da foetañ, koulz eo e foetañ diouzhtu\ngalleg : fouetter (fr)\ngalleg : gaspiller (fr)\nAdtapet diwar « https://br.wiktionary.org/w/index.php?title=foetañ&oldid=299870 »\nKemmoù diwezhañ degaset d'ar bajenn-mañ d'an 19 Mez 2020, da 07:54.


Pajenn:Morvan - Buez ar Zent, 1894.djvu/805 - Wikimammenn\nPajenn:Morvan - Buez ar Zent, 1894.djvu/805\nsant didas, euz a urs sant fransez\nda jom gant eur belek santel, a ioa oc’h ober he ermitach e kichen he gear, hag eno ec’h en em voazaz abred da iun ha da gastiza he gorf dre ar binijenn. Ann darn vrasa euz he amzer a dremene o pedi hag o vedita. Goulskoude labourat a rea ive ; mes he labour zoken a ioa eur bedenn ; rak enn eur labourat ne golle morse ar zonj euz a Zoue. Ober a rea paneriou brouan, hag ar paneriou-ze a roe evit netra d’ar re her mage hag her guiske dre ho aluzennou. He galoun a ioa ken distag dioc’h traou ann douar ma ne brijaz ket dastum eur ialc’had arc’hant a gavaz eunn deiz var he hent.\nAbarz ar fin e savaz c’hoant ganthan da vont da vanac’h hag e c’houlennaz beza resevet enn eur gouent euz a Urs sant Fransez. Resevet e oue etouez ar Frered a ioa o servicha ann Tadou, hag heb dale e teuaz da veza evit ar venac’h all eur skouer a bep seurt vertuziou, ha dreist holl eur skouer a humilite hag a zentidigez.\nDidas n’oa ket bet var ar studi ; mes Doue en doa roet d’he spered eur sklerijenn dreist-natur, hag eunn dudi oa he glevet o komz euz a draou ann env. Abalamour da ze e oue hanvet da zuperior enn eur gouent euz a enezennou Kanarii, petra bennag ne oa nemed Frer. Hogen, enn enezennou-ze ez oa c’hoaz kalz paianed d’ann ampoent ; mes ar Zant a gemeraz kement a boan evit ho gounit d’ar feiz ma lakeaz eur maread anezho da drei kein d’ho idolou.\nEr bloaz 1450 ez eaz da Rom, el leac’h ma’z oa eur gouent euz he Urs leun a venac’h klanv. Didas a oue karget da entent ouz ar re-ma, hag he aked da bourvei d’ho holl ezommou a oue ken ijinuz ma ne vankaz netra d’ezho petra bennag ma’z oa neuze eur gernez vraz e kear.\nO veza distro d’ar Spagn, e kendalc’haz da veva evel eunn den hag a zo maro d’ar bed ha d’ezhan he-unan. N’en em blije nemed dirak he grusifi, pe eharz ann tabernakl, pe dirak imach ar Verc’hez, hag eno e veze bepred a spered hag a galoun pa ne c’helle ket beza a gorf.\nVar fin he vuez, en devoue kalz poan gant eur gor a ioa savet enn he vreac’h ; mes ann dra-ze ne vire ket\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/805&oldid=138051 »


morse - Wikeriadur\nGwelet ivez : Morse\n2.2.1 Gerioù heñvelster\nEus morcel, e galleg.\nNep gwech, e nep mare ; james, kammed, nepred (gant ur verb en e stumm nac'h)\nNa damallit morse un den ho peus karet. — (Gabriel Milin, Furnez ar geiz, euz a Vreiz, 1868, p. 88.)\n— « Me, aotrou, youc'hal ma vevo an Dispac'h ? Ze, dre va feiz, na rin morse, ha goude ma ve troc'het va gouzoug d'in !... » — (Klaoda ar Prad, Marvailhou ar Vretoned e-tal an tan, Sant-Brieg, 1907, p. 72.)\nMorse n'oun bet arôk breman ; morse n'eo bet an alc'houez etre va daouarn. — (Ivon Krog, Klenved ar Medalennou, Ti-moulerez Sant-Gwilherm, Sant-Brieg, 1909, p. 23.)\nN' oc'h ket bet morse e Lokeored, marteze ? — (Yann ar Floc'h, Koñchennou eus Bro ar Stêr Aon, Levrdi Le Dault, Kemper, 1950, p. 92.)\n« Klaskit eun dra-all, tad koz, pe ar gounid ne day morse ganeoc'h. » — (Yann ar Floc'h, Koñchennou eus Bro ar Stêr Aon, Levrdi Le Dault, Kemper, 1950, p. 169.)\nDont du-mañ a rae alies awalc'h ar mezeg, met pa veze goulennet digantañ : « Ac'hañ 'ta, Aotrou, penaos emañ ar bed gant ho klañvourez ? hejañ skoaz a rae bep tro : « Feiz, emezañ, n'a ket falloc'h ! » Met morse ne lavare : « Sin gwellaat a zo warni ». — (Jarl Priel, Va Zammig Buhez, Al Liamm, 1954, p. 42.)\n[...], n'hellen morse serriñ lagad ken na deurveze an tavarnour kas e ostizien mont d'ober toutouig el lec'h ma ouient. — (Jarl Priel, Amañ hag Ahont, Al Liamm, 1957, p. 131.)\nUr mare 'zo bet, war am eus klevet, na veze morse alc'houezet an nor war ar garnel hag, [...]. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 58.)\nNe gredan ket e vin bet morse evurusoc'h eget er vunutenn-mañ bremañ, [...]. — (Pêr Denez, Glas evel daoulagad c'hlas na oant ket ma re, Al Liamm, 1979, p. 102.)\nNepred (gant ar ger arabat).\nArabad eo morse fiziout re er re ne anavezer ket. — (G. M., Feiz ha Breiz, 3 Ebrel 1869, p. 72b.)\nDesket en deuz dezho, arabad eo morse coll calon var an douar. — (Mab ar Bae, Aluzenn ar paour, Feiz ha Breiz, 21 Gwengolo 1878, p. 237b.)\nDiot e vije koms evelse, rag arabat eo morse barn ann holl diouz unan hepken. — (Skoueriou fall, Le Courrier du Finistère, 10 Mae 1884, p. 1c.)\nGwech pe wech, e mare pe vare betek-henn ; biskoazh (diwar-benn an darvoudoù tremenet ; gant ur verb en e stumm kadarnaat)\natav, bepred, dalbezh, dalc'hmat\ngalleg : jamais (fr)\nSavet diwar an anv-kadarn rusianek морж.\nmorse /mɔʁs/ gourel (liester : morses)\nAdtapet diwar « https://br.wiktionary.org/w/index.php?title=morse&oldid=318496 »\nDernière modification le 16 Gou 2021, à 15:12\nKemmoù diwezhañ degaset d'ar bajenn-mañ d'an 16 Gou 2021, da 15:12.


Strolladoù zo diwanet e pep lec'h e Bro Frañs - facebook\nPar Bergot Jean-Luc, Tudi Crequer\nKomzet e oa bet diwar-benn ar manifestadegoù aozet gant al luskad Nous Toutes ha diwar-benn ar Festival Yaouank, nozvezh meur ar gouel a vo ‘benn warc’hoazh.\nNous Toutes : ul luskad a-enep ar feulster enep ar merc’hed\nD’ar 25 a viz Du e vez deus dervezh etrebroadel stourm a-enep ar feuslter a-enep ar merc’hed. Warc’hoazh eta e vo deus ur vanifestadeg broadel e Pariz a-benn lavar trawalc’h ganti ! Klevet e oa bet Aela deus strollad An Oriant.\nYaouankiz Breizh Izel war hent Roazhon\nWarc'hoazh da noz e vo deus nozvezh meur ar festival Yaouank. Miliadoù a dud 'vo c'hoazh eveljust o tañsal e park an diskouezadeg kostez Roazhon. Klevet 'zo bet tud yaouank mall warno mont evit ar wech gentañ.


Mercredi 4 avril 2018 à 17:47 -\n'benn miz e loc'ho Ar Redadeg 2018 deus Kemper da vont betek Plougerne. Ur c'hlip a zo o paouez bezañ embannet, fardet gant un dri c'hant den bennak.\nEtre ar 4 hag an 12 a viz Mae e vo redet dre hentoù Breizh evit ar brezhoneg - Ar Redadeg\nUr c'hlip fardet gant ar rederien\n'benn miz e loc'ho ar Redadeg evit ar brezhoneg. 1700 kilometrad o vont deus Kemper da Blougerne evit arc'hantaouiñ raktresoù e yezh ar vro. Evit 10 vloaz ar Redadeg o deus an aozerien dibabet kehentiñ gant ar re a ra an darvoud. Ur c'hlip ofisiel a zo bet savet neuze en-dro d'ar ganaouenn "Betek an trec'h". Pal kentañ ar c'hlip-mañ 'oa lakaat an dud kar d'ar brezhoneg da gemer-perzh... Setu soñj Kenan an Habask, kenurzhier ar video.\nKlip ar Redadeg - Kenan an Habask\nSkignañ ar c'hlip e pep lec'h\n60 video 'zo bet degemeret, un digarez da lakaat neb a gar da gemer-perzh er c'hehentiñ ha n'eo ket o redek tra ken. Er bloaz-mañ eo bet dibabet micherelaat ha titouriñ ar rederien ar primañ posubl; ur skipailh gouestlet d'ar c'hehentiñ a heulio ar Redadeg a-hed an hentad. E-korf 10 vloaz eo aet ar binvioù teknologel war-raok ha "skignañ ar c'hlip e pep korn a zo un ostilh a-feson" eme Kenan an Habask, kenurzhier ar film.\nCulture – LoisirsSizhunvezh ar Mor-bihan : emgav ‘zo gant ar bigi Sinago


Pajenn:Inisan - Emgann Kergidu.djvu/45 - Wikimammenn\nPajenn:Inisan - Emgann Kergidu.djvu/45\nhe vab ; mall en doa da vont en hent. Ar manac’h a ginnigaz d’ezho peb a damm bara araok mont kuit. An hini koz n’en deoue afer a netra ; an hini iaouank a lakeaz eur c’horn bara enn he c’hodel en eur drugarekaat ar manac’h euz he vadelez ; an hini koz avad ne droaz ket zoken he benn da zellet outhan.\nAdtapet diwar « https://br.wikisource.org/w/index.php?title=Pajenn:Inisan_-_Emgann_Kergidu.djvu/45&oldid=103205 »\nKemmoù diwezhañ degaset d'ar bajenn-mañ d'an 16 Mez 2017, da 15:20.


Seziz Maastricht (1673) - Wikipedia\nSeziz Maastricht (1673)\nUr pennad Seziz Maastricht zo ivez.\nSeziz Maastricht a c'hoarvezas en 1673, hag a badas eus an 13 a viz Mezheven d'ar 26 Mezheven. Echuiñ a reas pa godianas gouarnour kêr d'an arme c'hall renet gant Loeiz XIV e-pad Brezel Holland (1672–1678).\nLoeiz XIV war ar marc'h gwenn e-tal kêr Maastricht dindan sez.\nErruout a eure ar roue gall e Maastricht d'an 10 a viz Mezheven pa oa gronnet kêr. E sekretour-stad evit ar brezel, Louvois, en devoa dastumet pourvezioù a-walc'h evit lakaat seziz e-pad c'hwec'h sizhun. Ar roue Loeiz XIV a c'houlennas digant Vauban ren ar seziz war gêr Masstricht. Divizout a reas Vauban toullañ fozioù en-dro da gêr, hag a voe peurechuet d'ar 14, hep koll re a dud. Digoret e voe ar fozioù-arsailh da noz ar 17 d'an 18. Arsailhet e voe dor ar c'hornôg, hini Tongeren.\nAdal an 18 a viz Mezheven e stagas 26 kanol da dennañ 5 000 boled war gêr e-pad ouzhpenn 30 eurvezh.\ndelwenn da Charles d'Artagnan, e kêr Maastricht.\nCharles d'Artagnan, brudet daou c'hant vloaz diwezhatoc'h e romantoù Alexandre Dumas, a voe lazhet gant un tenn mousked en traoñ e gein, pa oa e toull moger porzh Tonger.\nAdtapet diwar « https://br.wikipedia.org/w/index.php?title=Seziz_Maastricht_(1673)&oldid=1871607 »\nDernière modification le 20 Ebr 2020, à 08:50\nKemmoù diwezhañ degaset d'ar bajenn-mañ d'an 20 Ebr 2020, da 08:50.


An Ignel - Wikipedia\nArabat droukveskañ gant an Ignol.\n2 176 ann. (2018)\n47° 58′ 37″ Norzh\n3° 16′ 54″ Kornôg / 47.9769444444, -3.28166666667\nbihanañ 49 m — brasañ 171 m\nAn Ignel a zo ur gumun eus Breizh e kanton Gwidel e departamant ar Mor-Bihan. E su ar vro Pourlet emañ.\n1.2.3 Brezelioù didrevadennañ\nMelestradurezh: krouet e voe kumun An Ignel e 1790. Gant al lezenn eus an 23 a viz Eost 1790 e voe lakaet An Ignel e kanton Bubri; e Bann Henbont e oa. Diskaret e voe Kanton Bubri gant lezenn an 8 pluviôse an IX (28 a viz Genver 1801), dezhi an titl loi portant réduction du nombre de justices de paix. Lakaet e voe kumun An Ignel e Kanton Ploue bet miret ha brasaet e 1801 gant an hevelep lezenn. Lakaet e oa bet en Arondisamant an Oriant bet krouet e 1800 .\nDekred eus ar 26 a viz Du 1790 war al le ret: e penn-kentañ 1791 e voe nac'het al le ouzh ar Roue, ar vro hag al lezennoù gant Jean Robic hag an daou gure .\n128 gwaz a gollas o buhez abalamour d'ar brezel, d.l.e. 4,64 % eus he foblañs e 1911 .\n16 milour, 10 ezel eus ar rezistañs ha tri den nann-soudard a gollas o buhez abalamour d'ar brezel, daou all a yeas diwar-wel .\nPevar gwaz ag an Ignel hag a gemere perzh ar Rezistañs a voe fuzuilhet e Rozkev (Lannejenn) d'ar 24 a viz Even 1944; barnet e oant bet d'ar marv gant lez-varn al lu alaman a oa he sez er Faoued .\nDaou waz marvet en Indez-Sina, tri en Aljeria .\nKaozeet 'vez brezhoneg Bro Pourlet er gumun-mañ.\nD'an 23 a viz Gwengolo 2013 e oa bet votet gant ar c'huzul-kêr tizhout live 1 ar garta Ya d'ar brezhoneg dindan 3 bloaz.\nPeulvanig eus Oadvezh an Houarn, tro 450 KJK, bet kavet e keriadenn Kerwenn-Tegnouz, degaset betek ar vourc'h.\nUn ti kozh er vourc'h.\nIliz katolik Sant Alban, 1777.\nWar lez ar Skorf emañ an Ignel.\nE 1946 e voe digoret un ajañs-post ; e penn-kentañ ar bloavezhioù 1950 e voe savet an ti-post .\n(br) an Ignel war lec'hienn Geobreizh\n↑ Cassini - EHESS - An Ignel - Fichenn ar gumun\n↑ Robert Bouvier, Bernard Le Montagner, Alain Revoy ha Dominique Reynaud, Histoire de la Poste dans le Morbihan, Embannadurioù Liv'Editions, Ar Faoued, 2006, pajenn 145\nAdtapet diwar « https://br.wikipedia.org/w/index.php?title=An_Ignel&oldid=1860035 »


Pajenn:Perrot - Bue ar Zent.djvu/607 - Wikimammenn\nPajenn:Perrot - Bue ar Zent.djvu/607\nGalile, d’ar Jourden, evit bezan badezet en dour ar stêr. Yan ne oa ket jalet d’hen ober : « Me, emezan, a dle bezan badezet ganec’h, ha c’houi a deu davedon ! »\nJezuz a respontas d’ezan : « Gra evel ma lavaran, rak red eo e peurafemp evelse pep gourc’hemen. »\nNeuze Yan ne enebas mui.\nKerkent ha ma oe badezet, Jezuz a zavas eus an dour hag a ’n em lakas da bedi. Neuze an nenvou a zigoras ha Yan a welas ar Spered-Santel o tiskenn, dindan furm eur goulm, hag o chom ’us d’ar C’hrist. Eur vouez a deuas eus an nenv hag a lavare : « C’houi eo ma Mab muian-karet ; ennoc’h am eus laket ma holl dudi. »\nJezuz a oa o ren e dregontvet bla.\nEun nebeut deveziou goude, e tistroas d’ar stêr, ha Yan, o welet anezan a-ziabell, a lavaras a vouez uhel d’e ziskibien : « Setu a-hont Oan Doue ; setu a-hont an hini a lem pec’hejou ar bed : Ecce agnus Dei, ecce qui tollit peccata mundi », hag e reas sin d’eze d’en em stagan ouz Salver ar bed : « Hennez, emezan, a dle kreski, ha me bihanât ». Ar re-man a yeas, an eil goude egile, da heul Mab Doue.\nKefridi Yan a oa peurc’hrêt ; digoret en devoa hent d’an Otrou ; ne chome gantan netra ken d’ober nemet en em denn.\nEr mare-ze, Herodez, roue ar Galile, a roë skouer fall endro d’ezan, o terc’hel gantan Herodiadez, pried e vreur Philip.\nAr Badezour a yeas da gaout ar roue hag a lavaras d’ezan : « Pec’hed hoc’h eus o vevan evelse gant ho c’hoar-gaer. »\nHerodez, elec’h e selaou, a c’hourc’hemennas e deurel er prizon.\nHogen, eun nebeut deveziou goude, Herodez a roas eul lein vras da dud e lez ha da bennou brasan ar Galile.\nMerc’h Herodiadez a zansas epad ar pred, hag a blijas kement d’ar roue, ma lavaras d’ezi : « Goulennet diganin ar pez a gerfet ha me hen roio d’ec’h, ha pa vefe, zoken, an hanter eus ma rouantelez. » Hag e touas war e le e talc’hje mat d’e c’her.\nAr verc’h a yeas neuze er-mêz eus ar zal da gaout he mamm.\n— Ma mamm, emezi, petra c’houlennin ?\nHag he mamm d’ezi kerkent :\n— Goulenn penn Yan-Vadezour.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/607&oldid=140896 »


Papoua ar C'hornaoueg - Wikipedia\nPapoua ar C'hornaoueg\nBanniel Papoua ar C'hornaoueg (dilezenn). Graet e vez anezhañ Banniel ar Werelaouen\nPapoua ar C’hornaoueg eo an anv a ra an emsaverien bapou hag aostralazian — hag ar Bapoued hag an Aostralazianed dre vras —, koulz hag ar re a lavar eo direizh beli Indonezia war ar vro-se, eus hanterenn gornaoueg enez Ginea Nevez hag an inizi nes, hag anvet Ginea-Nevez ar C'hornaoueg gant Indonezia. Port Numbay (Jayapura evit gouarnamant Indonezia) eo ar gêr-benn.\nBetek 1962 e veze graet Ginea Nevez an Izelvroioù anezhi.\nRepublik Papoua ar C'hornaoueg, bet klasket sevel e miz Kerzu 1961.\nIrian Barat etre 1962 ha 1969 (da heul aloubidigezh arme Indonezia). Staget eo bet ar vro da vat ouzh Indonezia e 1969.\nIrian Jaya etre 1969 ha 2000.\nProviñs Papoua abaoe 2000 gant ur statud a “emrenerezh ispisial”. A-enep ar statud-se ez eus bet savet ur broviñs nevez er c’hornaoueg pellañ (Irian Jaya Barat, hag adanvet Proviñs Papoua ar C'hornaoueg diwezhatoc'h), e miz C’hwevrer 2003.\nGinea-Nevez ar C'hornaoueg abaoe 2003.\nAdtapet diwar « https://br.wikipedia.org/w/index.php?title=Papoua_ar_C%27hornaoueg&oldid=1465788 »\nKemmoù diwezhañ degaset d'ar bajenn-mañ d'an 4 Ebr 2013, da 17:04.


Kastell Sigmaringen - Wikipedia\nKastell Sigmaringen dreist an Danav, gwelet eus ar gwalarn\nKastell Sigmaringen (Schloss Sigmaringen en alamaneg) zo ur c'hastell e kêr Sigmaringen, e kreisteiz Alamagn, e stad Baden-Württemberg. War lez ar stêr Danav emañ, dreist kêr, e korn-bro Alpoù Swabia.\nSavet e voe ar c'hastell kentañ en XIvet kantved. Nevezet ha brasaet e voe er XVvet kantved. Meur a wech e voe devet e-pad e istor, ar wech diwezhañ e 1893. Adsavet e voe goude, ha bremañ n'eus nemet an tourioù a chom eus ar c'hastell-kreñv kentañ. Ennañ e voe diazezet pennoù an tiegezh Hohenzollern-Sigmaringen, konted da gentañ ha priñsed goude-se. Ur skourr eus an tiegezh Hohenzollern eo, tiegezh rouaned Prusia hag impalaerien Alamagn.\nE dibenn an Eil Brezel-bed e voe Kastell Sigmaringen ul lec'h repu evit pennoù bras gouarnamant Vichy pa oa bet dieubet Bro-C'hall gant ar Gevredidi.\nPerc'hennet eo ar c'hastell gant diskennidi an tiegezh Hohenzollern c'hoazh. Gweladenniñ anezhañ a c'haller a-hed ar bloaz.\nLec'hienn Kastell Sigmaringen\nAdtapet diwar « https://br.wikipedia.org/w/index.php?title=Kastell_Sigmaringen&oldid=1741826 »\nKemmoù diwezhañ degaset d'ar bajenn-mañ d'an 5 Meu 2017, da 18:38.


Erigone - Wikipedia\nErigone a oa karet gant Dionysos ha mamm e oa d’an haroz Stafilos.\nHe zad Ikarios, eus Aten, a oa hegarat ouzh Dionysos, hag an doue a roe gwin d'e vesaerien.\nUn deiz e oant mezv, hag e soñje dezho en doa klasket Ikarios o c'hontammañ. Hag int, droug enne, d'e lazhañ. Kavet e voe e gorf gant e verc'h hag he c'hi Marea. Ma’z eas foll Erigone gant ar glac’har hag ez eas d’en em grougañ.\nHa mantret Dionysos, ha droug ennañ. Da gentañ e lakaas ar vosenn da redek dre gêr Aten. Goude e vroudas ar merc'hed yaouank dizimez d’en em grougañ ouzh skourroù ar gwez pin.\nKenderc’hel a reas an traoù er stumm-se betek an deiz ma lavaras orakl Delfi e oa ret kastizañ ar vesaerien a oa kiriek da vuntr Ikarios evit habaskaat Dionysos. Ma voent krouget d’o zro, ha lakaet e voe un deiz da enoriñ Erigone.\nUr vaouez all[kemmañ | kemmañ ar vammenn]\nErigone a zo merc'h da Aegisthus ha Klitemnestra, gwreg Agamemnon. Gant he hanter-breur, Orestes, he doa ganet Pentilus.\n163 Erigone, a zo un asteroidenn.\nErigone, a zo ur rumm kevnid.\nAdtapet diwar « https://br.wikipedia.org/w/index.php?title=Erigone&oldid=1476133 »


Elections régionales : Création du Pôle Ecologiste Breton | bretagne-ecologie.org\nAccueil » Elections régionales : Création du Pôle Ecologiste Breton\nPar Association BE le 10 Novembre 2020 - 16:31\nElections régionales : Création du Pôle Ecologiste Breton 17 octobre 2020\nAn Ekologourien holl a-unan a zo ganto ur gemennadenn leun a spi evit Breizh. Evit talañ ouzh an tommaat a ra an amzer, koulz hag ouzh an dalc’hioù sokial, ne’z eus ket gwelloc’h eget an ekologourien evit sevel bed an amzer da zont. E-barzh ar broioù an hini eo emañ an diskoulmoù.\nAn Diskoulmoù evit Breizh a-benn warc’hoazh a vez savet kerkent hag hiziv. An diskoulmoù-se a zo anezho c’hoazh, sed ‘amañ da heul :\nKevelouri ar maskloù e Pleneventer (22)\nAr pesketaerezh padus e bae Sant-Brieg\nAr labour-douar bio\nAr pol ekologour zo rannvroelour ivez, ha sevel a ra a-du gant an adunaniñ e Breizh.\n*(Breizh Ekologiezh, AEI, Cap 21, remziad an ekologiezh, EELV, MdP)


Minotaoros - Wikipedia\nAr Minotaoros, eiladur un delwenn kizellet gant Myron\nMinotaor(os) (Minótauros [Μινόταυρος] e henc'hresianeg), pe dendarv, a oa un euzhvil, e mojennoù Henc'hres. Mab e oa da Basifae ha d'un tarv profet gant Poseidon d'he fried, ar roue Minos. Korf un den ha penn un tarv a oa dezhañ.\n1 Mojenn ar Minotaoros\n1.1 Orin an euzhvil\n1.2 Marv ar Minotaoros\n2 Ar Minotaoros en Arzoù\nMojenn ar Minotaoros[kemmañ | kemmañ ar vammenn]\nOrin an euzhvil[kemmañ | kemmañ ar vammenn]\nGoulennet en doa ar roue Minos digant Poseidon reiñ dezhañ ur sin e oa da vezañ roue e-lec'h e vreur. Hag an doue da gas un tarv gwenn burzhudus hag a oa deuet e-maez ar mor. Met ur wezh lakaet da roue e kavas gwell Minos mirout an tarv e-lec'h aberzhiñ anezhañ d'an doue, evel m'en doa prometet ober. Evit en em veñjiñ e silas Poseidon ur c'hoant direizh eus al loen e spered ar rouanez Pasifae, gwreg Minos. Klask a reas ar rouanez embarañ gant an tarv. Dont a reas a-benn gant skoazell an ijinour Daidalos. Hemañ a savas ur vuoc'h faos eviti gant ur stern koad goloet gant ur c'hroc'hen buoc'h. Lakaat a reas homañ en ur prad ma veze Tarv Kreta o peuriñ hag hemañ a c'holoas ar rouanez Pasifae kuzhet dindani. Minos a lakaas bac'hañ an euzhvil a oa bet ganet goude se gant e wreg e deun er Milendall.\nEn enez Kreta e ouzer e veze azeulet an tarv. Marteze ez eo ar minotaoros un distummadur eus an azeulerezh-se. Adkavout a reer dodenn an tarv en unan eus mojennoù an enezenn : hini skrapadenn Europa.\nTheseüs hag ar Minotaor, skeudenn war un añforenn atenat he zresadennoù du gant liver Castellani, war-dro 575–550 kent J.-K.\nMarv ar Minotaoros[kemmañ | kemmañ ar vammenn]\nBep nav bloaz hervez Ploutarc'hos (ha bep bloaz hervez danevelloù all) e veze kaset dezhañ seizh paotr yaouank ha seizh plac'h yaouank evit digoll muntr Androgeos, mab Minos, gant Aigaios, roue Aten. Bac'het e vezent er Milendall ha debret gant an euzhvil.\nUr bloavezh e lestras Theseüs, mab Aigaios, gant an dud yaouank a oa da vezañ aberzhet. Tennañ a reas e vad eus skoazell Ariadne, merc'h Minos. Homañ he doa karantez ouzh an den yaouank kalonek a oa war-nes en em gannañ gant ar Minotaoros. Reiñ a reas ur bolotenn c'hloan dezhañ hag aliañ anezhañ da zibunañ anezhi bep ma'z afe war-raok er Milendall. Evel-se e c'hallfe dont en-dro goude e drec'h.\nLazhañ a reas ar Minotaoros ha dont a-benn da dec'het diouzh ar Milendall a-drugarez d'e bolotenn.\nAr Minotaoros en Arzoù[kemmañ | kemmañ ar vammenn]\nAlies e kaver Theseüs hag ar Minotaoros en arz an Henamzer, war al listri pri-poazh peurgetket met ivez gant delwennoù. Da skouer strollad Theseüs o stourm gant ar Minotaoros savet gant Myron.\nKavout a reer ar memes tem skeudennaouet gant arzourien a vremañ evel Auguste Rodin (Minotaure), Picasso (Theseüs o lazhañ ar Minotaoros), pe Iché (Minotaoros, pe Theseüs o lazhañ ar Minotaoros).\nAwenet eo bet al lennegezh gant an danvez-se ivez. Klask ar Minotaoros e foñs e vilendall a zeu da vezañ un amprouadenn deskoni da glask distruj an euzhvil loenek zo kuzhet e pep hini ac'hanomp. En e zanevell "Chomaj Asterion" (en Aleph), José Luis Borges a ra ur boud didamall eus ar Minotaoros evitañ da vezañ euzhus un tamm. Lezel a ra Theseüs, lakaet da aktour a eil rank ha deskrivet en ungomz ar Minotaoros evel ur saveteer deuet d'e zieubiñ, da lazhañ anezhañ.\nSkrivet en deus Friedrich Dürrenmatt un doare all eus mojenn ar Minotaoros ivez en e levr Minotaurus, embannet e 1985, zo ur barodienn. Eilpennet en deus emzalc'h an harozed oc'h ober ur muntrer eus Theseüs hag o teskrivañ ar Minotaoros evel ur boud kuñv, digenvez ha kizidik.\nMozaikenn roman eus Raetia a ziskouez ar Milendall, Theseüs hag ar Minotaoros\nApollodoros, Bibliotheke (Levraoueg) lenn enlinenn (III, 15, 8 ; III, 3, 3-4), Epitome lenn enlinenn (I, 9).\nHyginus, Fablennoù lenn enlinenn (XXXVIII).\nVirgilius, Aeneis lenn enlinenn (VI, 24).\nAdtapet diwar « https://br.wikipedia.org/w/index.php?title=Minotaoros&oldid=1945784 »


(Adkaset eus Gemene)\n1 057 ann. (2018)\nMelestradurezh: krouet e voe kumun ar Gemene e 1790; gant al lezenn eus an 23 a viz Eost 1790 e voe lakaet ar Gemene ur c'hanton, hini ar Gemene, gant teir c'humun: Ar Gemene, Lokmac'hloù ha Persken; e Bann Pondi e oa. Miret ha brasaet e voe Kanton ar Gemene e 1801 gant lezenn an 8 pluviôse an IX (28 a viz Genver 1801), dezhi an titl loi portant réduction du nombre de justices de paix. Lakaet e oa bet ar Gemene en Arondisamant Pondi bet krouet e 1800 .\nD'an 19 a viz Even 1940 e tegouezhas al lu alaman er Gemene .\nD’an 30 a viz Du 1943 e voe taget an archerdi gant tud eus ar Rezistañs ha kemeret ar pistolennoù gante .\nTi-post, 1944: d'ar 7 a viz Ebrel e voe tapet 153 923,60 Lur en ti-post ha 315 000 Lur e ti an tailhoù gant tud eus ar Rezistañs, ha 280 528,90 Lur en ti-post d'an 23 a viz Mae .\nAr Gemene a voe dieubet d'ar 4 a viz Eost 1944 .\n20 den eus ar gumun a voe fuzuilhet, marvet er strouezheg pe er c'hampoù-bac'h ; d'an 23 a viz Mae 1945 e voe kavet korfoù marv pevar anezhe e-tal gwikadell Porzh-Loeiz .\nFuzuilhet e voe ur gwaz ag ar gumun e Kernevez-Zinzeg e Berne, d'ar 16 a viz Gouhere 1944 abalamour d'e berzh er Rezistañs .\nMervel a reas 32 zen abalamour d'ar brezel .\nAdtapet diwar « https://br.wikipedia.org/w/index.php?title=Ar_Gemene&oldid=1856103 »


Kastell Gwitreg - Wikipedia\nAn nor vras ha tour Sant Laorañs\nKastell Gwitreg a oa bet savet er Grennamzer e Gwitreg, e reter Bro-Roazhon, tost d'an harzoù etre Breizh ha Bro-C'hall.\nUr voudenn-gastell e oa ar c'hastell kentañ a voe savet e Gwitreg, el lec'h m'emañ bremañ iliz ar Groaz Santel. Ur c'hastell graet gant koad e oa, ha devet e voe meur a wech.\nAr savadur mein kentañ a voe savet war-dro 1050 gant baroned Gwitreg, war un dorgenn a-us ar stêr Gwilen. E-touez an aspadennoù eus ar savadur-se ez eus un nor vras, er c'hiz romanek. En XIIIvet kantved e voe brasaet ar c'hastell gant ar baron Andrev III, a roas dezhañ ar stumm tric'hornek en deus bremañ. Gantañ ivez e voe savet mogerioù-difenn en-dro da Witreg, etre 1220 ha 1250.\nGoude marv Andrev III e tremenas ar c'hastell etre daouarn konted Laval. Dre ma oa bet kemeret kêr Laval gant ar Saozon e 1428, en em stalias konted Laval e kastell Gwitreg e-pad ouzhpenn ur c'hantved. Ganto e voe brasaet ar c'hastell c'hoazh, er XVvet kantved. D'ar mare-se e voe graet al labourioù-difenn diwezhañ, gant an nor-dal, ur pont-gwint doubl, an tour Sant-Laorañs (an tour-meur, lakaet warnañ digoroù evit kanolioù) ha tour Madalen. E 1487, e-pad ar brezel etre Breizh ha Bro-C'hall, e voe lezet soudarded c'hall Charlez VIII da zont tre er c'hastell, hep emgann ebet, gant Guy XV Laval.\nLabourioù kempenn a bep seurt a voe graet er c'hastell goude se, evel pa voe savet un orator e 1530. Breujoù Breizh a gavas repu teir gwech er c'hastell e dibenn ar XVIvet kantved (e 1564, 1582 ha 1583), pa oa ar vosenn oc'h ober he reuz e Roazhon.\nPerc'hennet e oa ar c'hastell gant tiegezhioù Reoz ha Cologny etre 1547 ha 1605, ha d'ar c'houlz-se e oa unan eus kreñvlec'hioù ar Brotestanted. E 1589 e voe lakaet seziz war ar c'hastell, e-pad pemp miz, gant dug Mercœur, met en aner. E 1605 e tremenas ar c'hastell etre daouarn tiegezh Trémoille, genidik eus Poatev, ha chom a reas ganto betek an Dispac'h gall. Dilezet e voe ar c'hastell er XVIIvet kantved ha war an diskar ez eas goude-se.\nEn XIXvet kantved e oa ur prizon el lodenn norzh eus ar c'hastell (tour Madalen). E 1876-1877 e teuas da vezañ ur c'hazarn evit reiñ bod da soudarded war droad.\nPrenet e voe ar c'hastell gant an ti-kêr e 1820. Hag e 1872, hag adarre e 1902, e voe renket e-touez ar monumantoù istorel. Labourioù adkempenn a voe kaset da benn, adalek 1875, renet gant an tisavour Darcy. Diwar atiz Arthur de La Borderie e voe digoret ur mirdi bihan ennañ, e 1876. An ti-kêr a voe savet e porzh ar c'hastell, gant an tisavour Paul Grout, er bloavezhioù 1902-1913.\nUnan eus kestell meurdezusañ Breizh eo kastell Gwitreg.\nTu ar c'hreisteiz\nTu ar reter, ha plasenn ar C'hastell\nKastell Gwitreg, el lec'hienn Castleland\nAdtapet diwar « https://br.wikipedia.org/w/index.php?title=Kastell_Gwitreg&oldid=1898549 »\nMonumantoù istorel en Il-ha-Gwilen\nKemmoù diwezhañ degaset d'ar bajenn-mañ d'an 22 Meu 2021, da 18:00.


Ag er Sacremand ag en Autær - Wikimammenn\nAg er Sacremand ag en Autær\nE ti J.M. GALLES, 1790 (pp. 342-358).\n◄ Ag er Sacremand a Gonfirmation Ag er Sacremand ag en Autær Ag er Sacremand a Bénigèn ►\nHanhuét-è Sacremand ag en Autær, rac m’en dai ar en Autær é ma offrét ha consacrét. Hanhuét-è er Sacremant santel dré excellance, rac ma hum gav én-ou en éffæd hac é gurionné Jesus-Chrouist, péhani-zou er vamèn ag en ol santeleah. Hanhuét-è en Daul santel, rac m’en dai ur banquet spirituel, de béhani é couvi Jesus-Chrouist en ol Fidelèt eit ou maguein guet é Gorv ha guet é Oaid propr. Hanhuét-è en Hosti santel, rac ma comprên Jesus-Chrouist, péhani-zou en Hosti sacrifiét aveid-omb. Hanhuét-è er Gommunion, a gaus d’en union e laq itré—omb ha Jesus-Chrouist. Anfin hanhuét-è Bara en Ælèt, rac ma comprên é gurionné Jesus-Chrouist, péhani-zou bara en Ælèt disquênnét ag en Nean.\nEr Sacremand ag en Autær e zou ur merche sansibl : rac, penaus-benac, arlerh er guirieu ag er Gonsecration, ne chom mui ar en Autær na bara na gùin, chom e ra neoah en aparanceu a nehai. Dré en aparanceu ag er bara hac er gùin, me antand er péh e gouéh idan er squêndeu, èl mei el lihue, er figur hac er oust. Er memb lihue, er memb figur hac er memb goust en doai er bara hac er gùin quênd er Gonsecration, m’ou hav hoah goudé : mæs me ouair sur n’en dai quet bara na gùin e uélan ; rac dré er guirieu ag er Gonsecration er sustance ag er bara e vai changét ér sustance a Gorv hur Salvér, hac er sustance ag er gùin er sustance ag é Oaid, hac er changemant-ce e hum hroa dré er vertu ol-buissant a gonzeu Jesus-Chrouist, e brononce er Belêg é Hanhue hun Salvér. Er changemant-ce e zou hanhuét transubstantiation, de larèt-è, changemand ag ur sustance én ur sustance-aral. Cavouét e rér ér Scritur exampleu a changemanteu haval ; èl mei er changemant a voès Loth én ur yoh halén ; a uialèn Aaron én ur serpand ; a zeur é gùin én Æredeu é Cana. En hani en dès groeit en ol changemanteu-ze, en dès ehue eèllét changein er bara én é Gorv hac en dès ean changét én éffæd, rac ean en dès ei larét ha n’eèll quet hun trompein.\nlnstituét-è dré hur Salvér Jesus-Chrouist en noz quênd é Bassion, arlerh en dehuehan coén e ras guet é Apostolèt. Chetui penaus é téviz en Aviélerion ha S. Paul en histoër ag é institution : Jesus, arlerh en dout coéniet guet é Apostolèt, e sàuas a-zoh taul eit golhein ou zreid. Arlerh, ean e hum laquas arrè doh taul, ha durant ma hoènt é taibrein, ean e gueméras bara, e drugairicas Douè, e vénigueas er bara, en torras a dameu, hac er rannas itré e Zisciplèt, én ul larèt : quemeret ha daibret ; en dra-men e zou me Horv péhani e vou laqueit d'er marhue eid-oh. Groeit quemènt-men guet chonge a hanan. Nezè ean e gueméras ehue er Halice ; de larèt-è, er goupèn guet péhani é hivai ; ha goudé en dout trugairicait Doué, ean er bénigueas hac er ras tehai, én ul larèt : ivet ol ag en dra-men ; rac hennen e ou men Goaid, er Goaid ag en aliance nehué, péhani e vou scùillét eid-oh hac eit hilleih é remission ag er péhedeu : groeit quemènt-men guet chonge a hanan.\nNe hum arrestamb quet d’examinein a bèh sort bara en hum chervigeas hur Salvér eid instituein er Sacremand ag en Autær. Assès vou demb goud penaus n’en dai quet permettét én Ilis Latin consacrein nameit guet bara hemb bihouil, penaus-benac én Ilis Grêq ma hum chervigér a vara guet bihouil.\nNe faut quet chongeal n’en dès meit Corv Jesus-Chrouist hemb quin idan en aparance ag er bara, hac é Oaid hemb quin idan en aparance ag er gùin ; rac èl m’en dai bihue hur Salvér, n’eèll quet boud é Gorv hemb é Oaid, nac é Oaid hemb é Gorv. Rac-ce ne vern idan pèh aparance é communiér, receu e rér Corv, Goaid, Inean ha Divinité Jesus-Chrouist : hac èl-ce er-ré e receu idan en aparance ag er bara hemb quin, e receu quemènd èl er Belêg, péhani e gommuni idan en aparanceu ag er bara hac er gùin. Permettét oai guharal d’er Fidélèt communiein idan en aparanceu ag er bara hac er gùin : mæs a oudé er Honcil a Gonstance, en Ilis en dès dihuènnét quemènt-ce a gaus de certæn Héritiquèt, péré e gavai occasion dré-ze de larèt penaus er-ré ne gommuniènt nameid idan un aparance hémb quin, ne receuènt quet Jesus-Chrouist én antiér. Bermen n’en dai permettét communiein idan en eu-aparance nameit d’er Velean hemb quin a pe larant en Overèn, ha de var-a-unan-aral é certæn circonstanceu, èl mei d’er Rouanné a France en dé ma vènt sacrét, d’en Diacr ha d’er Soudiacr péré e assist hun Tad Santel er Pab, a pe lar en Overèn...\nNe laran quet hemb quin é teliamb adorein hur Salvér ér Sacremand ag en Autær : mæs me lar é vehai péhet bras é vanquein a er gobér. Rac Jesus-Chrouist e véritt boud adorèt partout él léh me ma ; hac èl mei én éffæd hac é gurionné ér Sacremant-ce, ean e véritt boud adorét. Ne laran quet adorein er Sacremant : rac n’en dai quet er sign sansibl e adorér, mæs Jesus-Chrouist cuhét ér Sacremant. A pe oai Jesus-Chrouist ar en doar, ne oai quet é zillad e adorait, mæs Mab-Doué en eil Person ag en Drindèd, péhani ou douguai. Rac-ce er fæçonieu-men de gonz, er Sacremant adorabl ; adorein er Sacremant ; adoration ag er Sacremant, &c. ne senéfiant nameid, é ma adorabl Jesus-Chrouist ér Sacremant ; adorein Jesus-Chrouist er Sacremant ; adoration a Jesus-Chrouist er Sacremant, &c. Èl-ce en en dès conzét er Honcil a Trante, péhani e éscommuni pihue-benac e larehai ne zeliét quet adorein Jesus-Chrouist ér Sacremand ag en Autær.\nEn usage de gonservein er Sacremand én Ilisieu, e zou pratiquét a oudé en Apostolèt, eit ma vou cavét prestoh de gass d’er-ré clan a pe vai d’obér, hac eit m’en dou er Fidelèt er gonsolation de monèt d’en adorein. En exposein e rér ar en Autær de certæn déieu, eit couvi én ur fæçon spéciai er Grechénion de hum joéntein guet en Ælèt eit en adorein. Er gobér e rér guhavè a gaus d’un dobér publiq-benac, eit presantein de Zoué er merche caërran ag é garanté én hur hevir, a-cel fin en ur seèllèt doh é Vab uniq, ma seèllou ehue dohemb guet truhé, ha ma rei demb misericord. En doug e rér guhavè é Prehecion, eit reparein dré ur manniél triomfl e rér dehou, direspèt er fal Grechénion, hac eit ma taulou é vénidiction partout él léh ma tremén.\nJesus-Chrouist en dès instituét er Sacremand ag en Autær : 1.° Eit rein demb er merche préciussan ag é garanté én hur hevir. 2.° Eit bout magadur spirituel hun ineanneu, hac eit rein demb peb-sort græceu.\n1.° Jesus ér Sacremand ag en Autær e ra demb er merche préciussan ag é garanté én hur hevir : durand ma hoait é complodein el laquad d’er marhue, Jesus ne seèllai meit doh é garanté. Ag un tu ean e uél é ma rét tehou merhuel eit hun tènnein a sclavage er péhet ha méritein demb er vuhé éternel : ean e hum abandon d’er marhue. Mæs eit cavouèt en tu de chom attàu guenemb eit bout hur honsolation ha magadur spirituel durand er perhindæd anquinus ag er vuhé-men, é garanté en doug d’instituein er Sacremand ag en Autær. Quel liès gùéh ma rehait quement-men, e lar ean, hui er groei guet chonge a hanan.\n2.° Jesus ér Sacremand ag en Autær e zou magadur spirituel hun ineanneu. Me zou, é-m’ean, er bara a vuhè... rac me Horv e zau é gurionné ur magadur, ha men Goaid e zou é gurionné ur breuage ; en hani e receu me Horv hac e ive men Goaid, e chom èn-an ha me chom èn-ou... Hennen e zou er bara disquênnét ag en Nean ; en hani en daibrou e vihuou éternelemant.\n3.° Anfin Jesus e zou ér Sacremand ag en Autær eit rein demb peb-sort graceu. 1.° Dré-ze ean e gav en tu d’obér guenemb un union quer sterd, ma chom én-amb, ha ma chomamb én-ou, ha ma heèllamb larèt guet S. Paul, n’en dai quet mui ni e vihue, mæs Jesus-Chrouist e vihue én amb. 2.° Er Sacremand ag en Autær e joéntt assambl er Fidelèt én ur fæçon n’ou dès ol meid ur galon hac un inean, dré en union e zou itré d’ai ol ha Jesus-Chrouist. 3.° Ean e gonserv caranté Doué én hur halon, hac e grésq er vuhé a hræce hun nès receuét ér Vadiènd hac ér Sacremanteu-aral, dré ma comprên er vamèn ag en ol græceu hac a santeleah, ha ma rantt hun inean santelloh ha préciussoh dirac Doué, eit ne ra er Sacremanteu-aral. 4.° Ean e oanna hac e ziminu en inclination hun nès d’en droug, hac en hærr a hur goal daicheu, hac e ra demb én nærh necessær eid avance é parfætion : rac-ce er-ré ne brezant quet hum chervige ag ur remæd quen excellant, e goussantt liès d’en tantationeu, hac e gouéh ér péhet ag er guettan gùéh ma vènt attaquét. 5.° Ean e zou aveid omb un arrès ag er Resurrection glorius hac ag er Vuhé éternel, en dès Doué grateit temb, mar miramb é Ourhæmeneu ha mar bèmb fidel dehou. En hani e receu me Horv hac e ive men Goaid, é-mé Jesus-Chrouist, hennèh en dès er vuhé éternel, ha m’er resuscitou én dé dehuehan ag er béd.\nDe remerquein hun nès neoah penaus ol er-ré e receu er Sacremant-ce é stad vad, ne receuant quet quemènd a hræceu en eil èl éguilé ; rac peb-unan ne receu meit revè en dispositioneu a duemzér hac a garanté en dès doh Doué, péhani e hum ra dehou dré garanté ; hac er-ré er receu guet dispositioneu péré n’en dint na tuem na yein, e vanq d’er respèt e zou deliét d’er Sacremant-ce, hac ou Hommunioneu ou hondui a nebedigueu d’ur Gommunion sacrilege.\nN’en dès quét a fin d’en drougueu e stleige ar hé lerh ur fal Gommunion. Er-ré principal e zou en abandon guet Doué, en dalledigueah a speret, en obstination a galon, un imur chiffus, en ahurtemant ér péhet, er resistance doh er urionné, er Jugemant terriplan hac en dannation éternel. N’en dès nitra e arfleu davantage colèr en Eutru-Doué, eid er profanation sacrilege a Gorv hac a Oaid précius Jesus-Chrouist ; ha S. Paul e lar é puniss liès er fal Gommunioneu dré glinhuedeu corporel, ha dré er marhue subit.\n1.° Réd-è tostad guet purtæd a gousciance, hemb péhani er Gommunion e zou sacrilege ; de larèt-è, réd-è en dout conservét er santeleah ag er Vadiènd, pé en dout hé reparét dré ur gùir bénigèn, pé mar carét, èl ma lar er Hatechén ; réd-è bout pur ha næt a bep-sort péhet marvel, de larèt-è, boud ér stad a hræce Doué. Rac-ce en-n’emb e hum santt cablus ha ne vehai meid ag ur péhet marvel hemb quin, e zeli dihoal a monèt de gommuniein hemb gobér ér raug ur Govezion guet en ol conditioneu requis. Bout bet é covessad n’en dai quet attàu ur merche assurét ag er burtæd a gousciance. Ul lod vad e chonge guet-t’ai bout pur ha næt a béhet rac ma vènt bet é covessad, hac e vai neoah perpet criminel dirac Doué. Èl-ce é rér hilleih a sacrilegeu. Eit ne vehait quet trompét ér mod-ce, choæget er Hovezour abillan e eèllehait cavouét, ha treménet dré ol er péh e gonseillou deoh. Désquet ehue guet sourci ol er péh-ç’ou requis eit gobér ur Govezion vat, ha pratiquet int poént-oh-poént guet er brassan sourci.\nRéd-è tostad guet ur galon ambrasét guet en tan a garanté Doué, rac ma hamb de receu er Sacremand a garanté. Jesus-Chrouist e hum ra demb dré garanté : rein dehou caranté eit caranté, n’en dai quet raï.\nMar tostét guet en dispositioneu-ze, n’hou pou quet de zougein a obér Communioneu péré n’en dint na tuem na yein, ha péré-zou quen dangérus. N’hou pou quet chonge a gommuniein, èl ma ra ul lod-vat, eit bout seèllét, eit boud istimét guet en dud. É contrel, hou studi principal e vou communiein, èl mei recommandét, guet en intantion a inourein Doué, a hum joéntein doh Jesus-Chrouist, hac a obtenein guet-t’ou græceu eid-oh hac eid er-ré-ral. Manq a obér attantion ar er poénd-ce, en darn-muyan e gommuni rac m’en dai er mod, dré acustumance, eit bout seèllét, hemb chongeal petra e rant, nac eit petra é communiant.\nSouhét vér bermen a pe gleuér larèt penaus er guettan Crechénion e gommuniai bamdé a pe gavèht en tu : mæs n’en dès quet léh de vout souhét mar considérér er burtæt hac er santeleah ag ér vuhé e gonduiènt. En Ilis e zezir hoah bermen ma hum laquehai ol hé bugalé ér stad, dré ur vuhé santel hac a scuir vat, de gommuniein liès. Mæs, allas ! quer bras-è er horrompl én hur mésq, ma hès mui a ræzon de larèt d’en darn-muyan gobér pénigèn ag er Hommunioneu ou dès groeit, eit de gonseillein dehai communiein liès.\nEit communiein liès, réd-è bout pur hac exant a bep-sort péhet marvel, a bep-sort inclination d’er péhet marvel, ha memb d’er péhet veniel, hac en doud un hirreah santel hac ur grèd berhuidant de hum joéntein doh Jesus-Chrouist. En doud inclination d’er péhet veniel, e zou bout taichét d’ur péhet veniel hemb en dout quæ a nehou a p’er hommettér, ha hemb gobér cas a hum gorrigein. Un disposition quen digas é quevir en Eutru-Doué e zou caus ma rér Communioneu péré n’en dint na tuem na yein, ha péré e gondui a nebedigueu d’er Gommunion sacrilege.\nA fæd er-ré e bass ul lod-vad ag ou buhé én divertissemanteu, én arouaredigueah, é hoari, ér hompagnoneaheu, én ur guir, en dud péré e heli modeu ha custumeur er béd, ne zeliant jamæs communiein, ma ne brezant laquad poén de changein a vuhé. Mæs er-ré e hum boéni a zevri de dorrein en taiche malheurus ou dès d’er péhet veniel ha péré neoah deusto d’ou resolutioneu mat, e gouéh liès dré fragilité ér memb fauteu, er-ré-ze e gav ur remæd souveræn ér Gommunion, hac e zeli communiein liès, mar ou juge ou Hovezour disposét a hènd-aral d’er gobér. (Leinet er Chapistr XX, Parti II ag er Vuhé devod).\nEn Ilis ne gommand d’hé bugalé communiein meid ur uéh ér blæ. Mæs peb-unan e santt assès n’en dai quet erhoalh quemènt-ce. eit rescond d’en intantion en dès bet Jesus-Chrouist é hinstituein er Sacremand ag en Autær. Ur horv hemb é vihuance ne zalh quet peèl én é sàu ; hac un inean hemb hé magadur spirituel ne ouhai quét resistein peèl doh hé enemisèt. Rac-ce er-ré ne hum boéniant quet eit communiein liessoh eit ne ordrén en Ilis, e eèll larèt guet David : Me inean e zou fatiquét ha disséhét, rac ma mès ancoeheit a zaibrein mem bara. Jesus-Chrouist e venace en dud paressus-ce ag er marhue spirituel, a pe lar : É gurionnè, ma ne receuét me horv... n’hou pou quet er vuhê spirituel én-ah.\nGuharal é rait er Gommunion d’er vugalé memb péré n’ou doai quet en oaid a ræzon. Mæs bermen é hortér eit rein dehai ou hettan Communion, beèd quen e vènt ér stad de hum examinein, ha de zifforh Corv Jesus-Chrouist doh er bara ordinær. Eit quemènt-ce en Ilis e recommand d’en tadeu ha mameu désquein é cource ou bugalé de vihuein santelemant, ou degass d’er Hatechén, hac ou instrugein d’obér ur Govezion vat. Ul lod-vad e néhance ur Person eit laquad ou bugalé d’obér ou hettan Communion é sigur ma vènt bras, ha ma vènt oaidét : mæs ne rant quet paud a gas hac ind e vai ér stad d’hé gobér pé ne vènt quet. D’er Hovezour-è de jugein quemènt-ce. En darn-muyan ne rant ou hettan Communion nameit rai abrèd : rac, haval vehai é seèllér er Hatechén avèl un hoarièl necessær ; hac ur uéh ma vér sortiét a nehou, é hancoehér er péh e vai bet désquét, èl pe eèllehér bout salvét hemb goud en Doctrin a Grechéneah, ha ne laquér quet mui a boén d’er pratiquein, eit pe ne vehai meid ur ceremoni inutil. A-va-ze é ta el libertinage hac en desordreu e uélér bamdé ér Grechéneah.\nEr guettan Communion e zou ur vamèn a vonheur a pe vai groeit mat, hac ur vamèn a valheur a pe vai fal-hroeit. Eit hé gobér erhad, réd-è goud en Doctrin a Grechéneah, hac en doud en ol dispositioneu hun nès merchét eit gobér ur Gommunion vat. Réd-è drès pèb-tra pé en dout conservét en innoçance ag er Vadiènd, pé en dout hé reparét dré ur gùir bénigèn, ha dré ur Govezion groeit guet er honditioneu requis ha necessær. Eit conservein er græce ag ou hettan Communion, er vugalé e zeli quemér scùir ar hur Salvér én amzér ma hoai croaidur ; de larèt-è, hum aqùittein erhad ag ou deværieu a Grechéneah, aboeissein a balamor de Zoué d’er-ré e gommand ar nehai, ha crésquein bamdé é santeleah hac é parfætion dirac Doué ha dirac en dud. De zihoal ou dès doh en arouaredigueah, doh er fal gompagnoneaheu, doh en hantiss raï hardéh, doh modeu ha custumeu er béd, ha doh peb-sort occasioneu-aral d’offancein Doué ; ha quentéh èl ma hum santant cablus ag ur péhet-benac, ind e zeli quemér er resolution de govessâd prestan ma heèlleint, ha gobér étretant ur bénigèn jaugeabl péhani e rei dehai bout gùel ar ou goard én amzér de zonnèt. Bugalé, groeit èl-ce, ha n’hou pou quet quæ. (A zivoud en excellance ag er Sacremand ag en Autær, er breparation ha dispositioneu requis eit er receu, er fæçon de gommuniein, hac er Gommunion spirituel, leinet er buarvèt Livr a Imitation Jesus-Chrouist ; er Chapistreu XX ha XXI, Parti II ag er Vuhé devod, hac er Chapistreu LII, LIII, LIV ha LV ag er Hombat spirituel. Me lausq beèd er Chapistr ag er Bedèn de gonz ag er Sacrifice ag en Overèn).\nAdtapet diwar « https://br.wikisource.org/w/index.php?title=Ag_er_Sacremand_ag_en_Autær&oldid=83223 »\nKemmoù diwezhañ degaset d'ar bajenn-mañ d'an 5 Gen 2016, da 19:27.


Petko Rachov Slaveykov (bulgareg: Петко Рачов Славейков) (17 a viz Du 1827 – 13 a viz Gouere 1895) a oa ur barzh, ur politiker, hag ur gwerinelour eus Bulgaria.\nGanet eo Slavanov e Tarnovo e 1827, d'an devezh ma varvas e vamm ha dre vurzhud e chomas bev. Studiañ reas e Tarnovo hag e kêrioù all. Deskiñ a reas serbeg, gresianeg hag anaoudegezh a reas gant lennegezhioù broioù ar c'hornôg. Kelenner e voe e 1843 en e gêr c'henidik, hogen skarzhet e voe en arbenn d'ur varzhoneg flemmus.\nNeuze e kelenno e kêrioù Vidin, Vratsa, Pleven, Berkovitsa, Lyaskovets, Byala hag Elena. Dont a raio da vezañ dastumer kanaouennoù ha dastum a reas betek 2263 anezho. Dre hanterouriezh Nikola Mihaylovski e kejo gant barzhed rusian.\nKregiñ a raio da embann e levrioù kentañ hag ar barzhoneg levezonet gant an darvoudou reveulziek war Brezel Krimea. Divroañ a reas da gêr Istanbul lec'h ma voe pedet e 1863 da dreiñ ul levrenn glok deus ar Bibl e bulgareg gant ar gumuniezh vulgarek. Embann a reas skridoù e meur a gelaouenn vulgarek ha betek 60 levr a savas, a-barzh dont unan eus brudetañ skrivagnerien vulgarek. Perzh a gemeras evit un iliz emren bulgarek. Harzet e voe goude ur pennad anvet Dvete kasti i vlasti, skrivet er gazetenn Makedoniya, ha tamallet da genlabourat gant ar Poellgor Kreiz Dispac'hel Bulgar e Bukarest. Sevel a reas ur skol uhel vulgarek en Odrin e 1874 e-ser argas al levezon c'hresian. Abalamour d'e skridou reveulziek e voe chadennet ha bac'het goude emsavadeg miz Ebrel. Gant gwalldan Zagora e voe pulluc'het e zastumadeg a 15 000 tro-lavar.\nE-kerzh ar brezel etre Rusia ha Turkia ez eas a-du gant ar Rused. Ha karget e voe da ambroug soudarded ar jeneral Mikhail Skobelev e-touez ar meneziou Balkan, ha dezrevell a reas emgann Shipka en Istanbul.\nGoude dieubidigezh Bulgaria diouzh ar veli otoman e 1878, Slaveykov a stourmas evit ur vonreizh demokratel. Anvet e voe da sturier Bodadenn Vroadel Bulgaria e 1880, ha da vinistr ar Sklerijenn hag an Aferioù diabarzh (1880-1881).\nEn askont d'e vennozhioù demokratel ha d'e stourmoù politikel e voe harzet, difennet e voe outañ kelenn hag e leve a voe krennet. Mervel a reas e 1895 e Sofia.\nAdtapet diwar « https://br.wikipedia.org/w/index.php?title=Petko_Slaveykov&oldid=1826718 »\nKemmoù diwezhañ degaset d'ar bajenn-mañ d'an 22 Gen 2019, da 20:58.


Banniel ar British East India Company e 1801.\nSkoed ardamez an East India Company\nAn East India Company (EIC), anvet ivez Honourable East India Company (HEIC) pe British East India Company ha lesanvet John Company, a oa un embregerezh kenwerzh eus Bro-Saoz ha goude-se eus ar Rouantelezh-Unanet. Savet e oa bet evit ober kenwerzh gant an "East Indies" (Indez ar Reter, gevred Azia a-vremañ). E gwirionez an darn vrasañ eus an eskemmoù marc'hadourezh a veze graet gant iskevandir Indez ha gant Sina an dierniezh Qing.\nHervez karta diazezañ an embregerezh e oa hini ar "Gouarnour ha kompagnunezh ar varc'hadourien eus Londrez oc'h ober kenwerzh gant Indez ar Reter". An embregerezh en he barr a oa o labourat evit an hanter eus ar marc'hadourezhioù eskemmet dre ar bed. Marc'hadourezhioù a bep seurt a oa evel kotoñs, seiz, liv indigo, holen, salpestr, te hag opiom. An embregerezh a oa mestr war penn-kentañ an impalaeriezh trevadennel breizhveuriat en India.\nGant ma oa bet roet lañs ha mestroniet an trevadenniñ en India gant ar British East India Company, kevezerezh a voe savet etre an embregerezh hag ar Stad Saoz. En desped d'an arc'hantaouiñ a-berzh ar gouarnamant saoz, e oa lies ar c'hudennoù arc'hant gant ar gompagnounezh. Divodet e voe e 1874 dre abeg an East India Stock Dividend Redemption Act tremenet ar bloavezh a-raok. Gouarnamant India a oa deuet a-benn da reiñ lamm d'an embregerezh. Skourrioù ar gouarnamant saoz en India a oa deuet a-benn da adpakañ kefridioù an embregerezh ha da gendeuziñ e armeoù en e re goude un hir a stourm.\nAdtapet diwar « https://br.wikipedia.org/w/index.php?title=East_India_Company&oldid=1806502 »\nKemmoù diwezhañ degaset d'ar bajenn-mañ d'an 22 Gwe 2018, da 22:21.


Mirdi Kompagnunezh Indez an Oriant… e Porzh-Loeiz | Becedia\nEmañ Mirdi kompagnunezh an Indez, un emsavadur dibar anezhañ, e kreiz kastell meur Porzh-Loeiz, ar c’hreñvlec’h postek a warez ode-mor an Oriant. Test eo an dastumadegoù a zo ennañ eus liammoù kreñv istor kêr an Oriant gant ar mor hag ar c’henwerzh.\nE 1966 e tiflukas ar soñj krouiñ ar mirdi-se pa savas kêr an Oriant un diskouezadeg vras diwar « An Oriant hag ar mor » evit lidañ tri c’hant vloaz ar gêr, ur plas bras enni da Gompagnunezhoù an Indez. O welet ar berz he doa graet an diskouezadeg e teuas ar c’homite aozañ da vezañ « Kevredigezh mignoned porzh an Oriant, a voe roet dezhi da bal brudañ dastumadegoù ur mirdi da zont : mirdi Kompagnunezh an Indez anezhañ. E 1973 e stagas ar c’huzul-kêr e gezeg war ar c’harr o tegas arc’hant bras awalc’h da brenañ pezhioù nevez evit astenn an dastumadegoù ha, pevar bloaz war-lerc’h, o tivizout staliañ ar mirdi da zont e kreiz kastell meur Porzh Loeiz, gant asant ar morlu a oa ennañ c’hoazh.\nNe oa ket diabeg choaz ar c’huzul-kêr avat. Er bloavezhioù 1970 e rankas bro an Oriant talañ ouzh diaesterioù armerzhel bras, enket ar pesketaerezh ha koazhet flodad ar morlu eno dre ma oa bet kaset ul lodenn vat anezhañ da Vrest ha da Doulon, d’ur mare ma ne oa ket pare goulioù an Eil Brezel Bed evit c’hoazh. Digoriñ dor nevez an douristelezh d’an armerzh e talveze krouiñ ar benveg prizius-se eta, stag ouzh istor meurdezus Kompagnunezh an Indez. Treiñ ar bajenn e oa ivez war un hir ha poanius a brantad, hini adsavidigezh kêr an Oriant war-lerc’h bombezadegoù an Eil Brezel Bed. Rak kemer a reas mirdi Kompagnunezh an Indez lerc’h mirdi kêr an Arzoù-kaer, bet digoret e 1878 ha distrujet penn-da-benn e 1943.\nEn hañv 1984 e voe digoret ar mirdi a-benn ar fin, ha lidet e voe an digoridigezh-se ez ofisiel ur bloaz war-lerc’h, e miz du 1985. Nevesaet e oa bet penn-da-benn e 2007 ha berz a ra dibaouez abaoe.


Un dibenn-sizhun e-kreiz ar vro d'ar 1añ, 2, 3 a viz Du evit ar familhoù hag an dud gour a zeuio hep bugel - KEAV\n8 e : abadenn sonerezh evit ar vugale hag an holl , KANevedenn , gant Marion Gwenn, Katell Kloareg, Séverine Valomet\n8e 1/2→9e1/2 : dijuni\nevit ar vugale gant o zud :\n10e-11e : ober anaoudegezh dre c'hoari, kanañ, dañsal\n11e-12e : labour-dorn war tem "Ar Bleizi !"\n10e-12 : Karaez hag hec'h istor, gweladenn heñchet gant Ifig Rémon\n12e1/2 : merenn, pourvezet gant ar greizenn\nStrollad ar vugale (ar gerent a vo e karg eus o bugale) :\n2e→3e 1/2 : kousk-aez evit ar re vihanañ ; prantad sioul evit ar vugale vrasañ : labour-dorn, war tem «Ar bleizi !» , levrioù\nadalek 3eur 1/2 : Mirdi ar Bleizi er C'hloastr-Plourin, merenn-vihan\nadalek 2e war-zu ar C'hloastr-Plourin, troiad ha Mirdi ar Bleizi\n8e Sonadeg : kanaouennoù diwar-benn ar bleizi gant Gwenhael hag Izaouen Besnard\n9e-1/4 : c'hoarioù evit an holl, ouzh taol (an den-bleiz...)\nevit ar vugale gant o zud : tresañ, livañ ha c'hoari, tem «Ar bleizi !», ar fromoù hag ar santadoù\nevit an dud gour : mont da welet brezhonegerien eus ar vro\n12e 1/2 : merenn, pourvezet gant ar greizenn\n2e→3e : kousk-aez evit ar re vihanañ, ur c’hoari evit ar vugale vrasañ hag an dud gour a-gevret gant Sten Charbonneau\n3e1/2 : bilañs 4e : fin ar staj\nGant : dijuni, merenn ha koan ar Sadorn, dijuni&merenn ar Sul + bod ar Gwener hag ar Sadorn noz. Da bep hini da baeañ ar gwin evet ouzh taol.\nDa zegas : piknik ar Gwener noz, ur sac’h kousket hag ul liñsel dindan (pe liñselioù&ur pallenn), botoù-bale pe heuzoù.\nPriz leun : un den gour gant 1 bugel ouzhpenn 4 bloaz : 90 €, gant 2 vugel :110 €, un den gour 60 €, 12 € dindan 4 bloaz. Priz digresket pe prizioù all, deuit e darempred ganeomp.\nLakait hoc’h anv a-benn an 17 a viz HERE mar plij (pe a-raok ma c’ha llit)


Timbroù Kreta - Burevioù aostrian - Wikipedia\nTimbr 5 kentim\nBurevioù-post zo bet meret e Kreta gant Aostria-Hungaria e fin an XIXvet kantved ha deroù an XXvet kantved war batrom burevioù Stadoù all Europa. E Chania, Heraklion ha Rethymno int bet digor evit fonusaat an darempredoù etre an enezenn – dalc’het gant an Durked – hag ar c’hevandir, etre 1890 ha 1914.\nTimbroù aostrian zo bet implijet eno, gant soulgargoù liesseurt meneg ar priz anezho : e piastroù ha para Turkia, e “soldi” Lombardia-Venezia, hag aliesoc’h gant gwenneien ha lurioù gall.\nKalzig timbrawourien a ra un diforc’h etre an timbroù skrivet e moneiz gall hag a vefe re « bPostoù aostrian e Kreta » hag an timbroù o friz e moneiz Turkia hag a vefe da renkañ e-touez timbroù « Postoù aostrian en Impalaeriezh otoman » pe « Levant aostrian ». Dister eo an diforc’h avat, an daou seurt o vezañ implijet e Kreta.\nTimbroù gant ur priz e moneiz gall zo embannet e 1903 da gentañ hag e 1908 en diwezh, dre ur rummad savet evit enoriñ 60vet deiz-ha-bloaz m’eo bet anvet Franz-Jozef da impalaer Aostria ha Hungaria.\nD’an 30 a viz Gwengolo 1914 eo serret ar burevioù aostrian e Kreta.\nAdtapet diwar « https://br.wikipedia.org/w/index.php?title=Timbroù_Kreta_-_Burevioù_aostrian&oldid=1627501 »\nKemmoù diwezhañ degaset d'ar bajenn-mañ d'an 13 Meu 2015, da 23:47.


Ar gorilhed - Annie Gautier-Hion\nAbaoe dekvloaziadoù e vez kaoz eus gorilhed ar menezioù er mediaoù en abeg d'ar strivoù a vez graet da virout ar 600 loen zo bev c'hoazh. Dekmiliadou a c'horilhed ar planennoù zi ivez e koadeier kreiz Afrika. En arvar e vezont lakaet gant obererezhioù mabden, en o zouez korvoerezh ar c'hoadoù. Studiet eo bet a-walc'h ar strolladoù gorilhed-se da reiñ dimp ur sell hollek war doareoù bevañ an daou spesad-se ha dreist-holl war o buhez sokial kemplezh. Dizoloit amañ ar spesad liespried souezhus-meurbet-se, ma vez liamoù\n9,80 € Acheter\tAu fond de l'eau\n17,90 € Acheter\tFiche détaillée de "Ar gorilhed"\nFiche détaillée de "Ar gorilhed"\nAbaoe dekvloaziadoù e vez kaoz eus gorilhed ar menezioù er mediaoù en abeg d'ar strivoù a vez graet da virout ar 600 loen zo bev c'hoazh. Dekmiliadou a c'horilhed ar planennoù zi ivez e koadeier kreiz Afrika. En arvar e vezont lakaet gant obererezhioù mabden, en o zouez korvoerezh ar c'hoadoù. Studiet eo bet a-walc'h ar strolladoù gorilhed-se da reiñ dimp ur sell hollek war doareoù bevañ an daou spesad-se ha dreist-holl war o buhez sokial kemplezh. Dizoloit amañ ar spesad liespried souezhus-meurbet-se, ma vez liamoù tost etre an div reizh, ma vez dibabet o c'henc'hoarier revel gant ar parezed, ma vez graet strivoù bras gant ar pared d'o derc'hel ha ma vez meur a strollad disheñvel enno stralladoù gouennerien, strolladoù loened hep parez ha loened digenvez.


Buhez ar Sent/1837/Scolastiq - Wikimammenn\nBuhez ar Sent/1837/Scolastiq\n◄ Apollina Scolastiq Guillerm, duc eus a Aquitên ►\nAr Guerc’heset santel-ze, occupet hepquen eus ar sourci da bligeout da Zoue, a zeuas souden da ancounec’hât betec ar sonch eus ar bed. An oræsoun a voa o exerciç ordinal en nos hac en dez ; miret a reent bepret ar silanç, ha yun an darn vuia eus an amser ; o finigen a voa bras ; o c’hamprou, o meubl, o bevanc, o guiscamant a voa dister ha paour. Chetu e pe fæçoun e coumanças an urz caër-mâ, pehini en deus contet bete pevarzec mil couent, hac e pehini e veler c’hoaz un nombr quer bras a verc’het distinguet dre o noblanç, ha cals a brinceset o preferi Croas Jesus-Christ da c’hloar ar bed.\n2. En oræsoun e quef ar galon e joa hac e c’hountantamant. 3. Ma ouffe an oll an douçder hac ar bligeaduriou pur a ro Doue d’ar re er servich gaht carantez, piou n’en deffe quet c’hoant d’e servicha gant fidelite ?\n4. Un devez impliget-mad, o servicha Doue, a denn muy a brofit deomp eguet mil devez impliget oc’h acquisita madou ar bed.\n5. O seliet ous ar Grucify e santàn ur soulageamant vras er poaniou a souffran.\n6. Ret ê parlant eus a Zoue hac eus a draou edifiant, pe ret eo tevel ; rac quelaichou ar bed ne vilitont quet e ve comset anezo.\nAr gonversation e devoa Santes Scolastiq gant he breur ur veich er bloaz a voa edifiant meurbet ; ne barlantent nemet eus a Zoue, eus e vadelez hac eus e visericord, evit en em sicour an eil eguile d’e servicha gant muy a fervor. Pa en em guivit e compaignunez, ha parlant a rit-hu alies eus a Zoue ? ha parlant a rit-hu da viana eus a draou mad bepret ? Pa garer ur re bennâc, en em bliger o parlant anezàn. Neubeut a garantez hon eus evit Doue, chetu perac e parlantomp quen neubeut anezâ. Ar re n’en em antretenont er gonversation nemet eus a quehezlou ar bed, pe a barlant eus a hemâ hac eus a hounes, ouspen ma collont an amser, e maint en danger da goueza e meur a faut hac e meur a bec’het, ma ne lequeont evez mad.\nAdtapet diwar « https://br.wikisource.org/w/index.php?title=Buhez_ar_Sent/1837/Scolastiq&oldid=59201 »\nKemmoù diwezhañ degaset d'ar bajenn-mañ d'an 26 Gen 2014, da 14:19.


D’an 21 a viz Mezheven da 11 e. e savan ma mouezh dirak burevioù ar PS - 7seizh.info\nHome e brezhoneg D’an 21 a viz Mezheven da 11 e. e savan ma mouezh...\nD’an 21 a viz Mezheven da 11 e. e savan ma mouezh dirak burevioù ar PS\nPet gwezh warn-ugent ez eus bet tolpadoù aner pa ruzed botoù gorrek-ha-gorrek war-lerc’h dilennidi kostezennoù Enez-Frañs ? Ar re-se e penn-kentañ an dibunadeg, c’hwezhet o bruched, ur seizenn driliv tro-dro dezho. Dleout a rafemp mont a-enep dezho pa douellont ar bobl evit gwir. Dre nac’hañ adstagañ al Liger-Atlantel ouzh Breizh en deus graet ar PS fae war ar Vretoned, Breizh hag an demokratelezh. Da ziwall zo gant drein ar rozenn !\nRet eo stagañ gant diazez hon diaesterioù e Breizh dre derriñ kred dilennidi zo na reont ken nemet gwareziñ o c’henseurted ha gounit amzer diwar komzoù flour ha lourennek damvreizhat blaz anezho. Gwelet ez eus bet pennoù rannvro, kannaded, kuzulierien zepartamant, maered, o farlantoù luziet ha didermen pa varmouzont ur prezeg emrenerien en diwezh, a zo un tamm bras zoken. Sorc’hennet eo an dud evel-se.\nAn diaoul zo paotr mat pa vez graet e did dezhañ. Ne vez gounezet netra diwar vrudañ an Ankoù. Chadennoù aour kreizennerezh Bro-C’hall, c’hwezh an drevadennouriezh ganto, hag an armerzh marc’had drastus p’emaomp-ni e sujidi az a da ober diazez ar strolladoù politikel o ren.\nEvit Breizh, evit ar goprañ, evit ar Frankiz ez eomp a-enep ar PS hag ar strolladoù all diazezet e Pariz. Ponneroc’h e vo hor bec’h er mizioù da zont ma tle bezañ oberourien ar marv c’hoari o mistri amañ c’hoazh.\nPrevious articleDissoudre ? L’Assemblée nationale sans aucun doute !\nNext article21 juin à 11 h, je manifeste pour la Bretagne devant les permanences du PS\nLuce Coraud 17 juin 2014 At 1 01 54 06546\nLucien le Coz 16 juin 2014 At 13 01 54 06546\nLaorans Porsall 16 juin 2014 At 1 01 25 06256\nJelvan Lancelot 15 juin 2014 At 22 10 09 06096\nSebastien Weimar 15 juin 2014 At 21 09 24 06246\nJean Yves Q 15 juin 2014 At 21 09 24 06246\nChristian Fonteneau 15 juin 2014 At 20 08 39 06396\nKevin Ar Dervanroodsonig 15 juin 2014 At 20 08 39 06396\nPatrice Le Lous 15 juin 2014 At 20 08 39 06396\nPortailBreton 15 juin 2014 At 20 08 02 06026\nRT @7seizh: D’an 21 a viz Mezheven da 11 e. e savan ma mouezh dirak burevioù ar PS : http://t.co/RYKGgNfpBi


Buhez ar Sent/1894/Sirill ha Method - Wikimammenn\nBuhez ar Sent/1894/Sirill ha Method\n◄ Ulrik Sirill ha Method Trankuillin ►\nNeuze e tistroaz da Gonstantinopl, hag ec’h en em dennaz er gouent el leac’h m’edo dija he vreur Method.\nMes heb dale e oue karget adarre da brezeg ann Aviel d’ar baianed, hag enn dro-ma ez eaz he vreur asambles ganthan. Setu ama perak. Er Bulgarii eo e tlie Sirill rei misionou, ha Bogoris, roue ar vro-ze, en doa goulennet digant impalaer Konstantinopl eunn den hag a vije eur mestr da ober taolennou : c’hoant en devoa da gaout taolennou kaer enn he balez. Ann impalaer a gasaz d’ezhan ar manac’h Method ; rak ne anaveze nikun all ebed hag a vije gouiziekoc’h egethan var ar vicher-ze.\n(D’ann ampoent ez oa er c’houenchou eur maread menac’h hag a rea taolennou a zevosion evit beza lakeat enn ilizou).\nPa erruaz Method er Bulgarii, ar roue Bogoris her pedaz da ober eunn daolenn hag a vije ann holl spountet ouz he guelet. Ar Zant en em lakeaz dioc’htu da ober taolenn ar varn jeneral. Var ann daolenn-ma e verkaz Jezuz-Krist, azezet var eunn tron skeduz hag ann elez enn dro d’ezhan a gleiz hag a zeou, ha dirazhan ann dud holl o c’hortoz enn eur grena ar zetans a dlie beza douget enn ho c’henver. Pa oue diskouezet ann daolenn d’ar roue, ha pa oue lavaret d’ezhan petra zinifie, Bogoris a skoaz eunn taol pounner enn he galoun hag a zigoraz var ann heur he zaoulagad da sklerijenn ar feiz. Method her c’helennaz var guirioneziou ar relijion, ha prest goude e oue badezet.\nGoulskoude ar bobl a ieaz drouk ennhan pa glevaz oa deuet he roue da veza kristen ; mes Bogoris ne fallgalounaz ket evit kement-se. Delc’her a reaz penn d’ar bobl, hag a nebeut a nebeut ar Bulgared holl a gemeras skouer diouthan hag a resevaz ive ar vadiziant.\nO velet ar guir Doue anavezet hag adoret e kement korn a ioa er Bulgarii, Sirill ha Method a skoaz d’ar Moravii, hag eno ho frezegennou a zougaz adarre frouez puill ha burzuduz. Abarz nemeur o devoue ann eur da vadezi roue ar vro hag ann darn vuia euz he zujidi. Neuze ar pab Nikolas Kenta ho galvaz da vont da Rom,\nhag ann daou vreur en em lakeaz raktal enn hent. Sirill\na gasaz ganthan relegou ar pab sant Klemant, en doa\nkavet e bro ar Chazared el leac’h m’oa bet da genta o prezeg ar feiz.\nAr roue Bogoris a skoaz eunn taol pounner enn he galoun o velet taolenn ar varn jeneral, hag a zigoraz dioc’htu he zaoulagad da sklerijenn ar feiz. O pezet ive enn ho ti eunn daolenn bennag da zigas sonj d’ehoc’h euz ho finveziou diveza, evel taolenn ar maro, taolenn ar varn pe daolenn ann ifern, ha sellit piz ouz ann daolenn-ze eur vech enn amzer. Eur zell hebken evelse a roio nerz d’ehoc’h da enebi kalounek ouz tentasionou ann drouk-spered, hag a viro ouzhoc’h da goueza e meur a bec’hed. Rak, ar Spered-Santel a lavar d’eomp : « Sonjit enn\nho finvezou diveza ha ne bec’hot morse. »\nAdtapet diwar « https://br.wikisource.org/w/index.php?title=Buhez_ar_Sent/1894/Sirill_ha_Method&oldid=27427 »\nKemmoù diwezhañ degaset d'ar bajenn-mañ d'an 23 Her 2011, da 19:19.


Kerien-Boulvriag - Wikipedia\nEvit sterioù all an anv Kerien, gwelit ar pennad Kerien (disheñvelout).\n254 ann. (2017)\n48° 23′ 27″ Norzh\n3° 12′ 39″ Kornôg / 48.3908333333333, -3.2108333333333\nKerien-Boulvriag, pe Kerien ent-berr, a zo ur gumun eus Breizh e Bro-Gernev hag e departamant Aodoù-an-Arvor.\n2.1 Ar Brezoneg er Skol\n5.1 Glad relijiel katolik Kerien\n5.2 Traoù all heverk\n5.3 Dizoloadegoù e Kerien\n6 Emdroadur ar boblañs\nKerien a zo ur gumun lec'hiet e 8 km e su da bennlec'h ar c'hanton kozh: Boulvriag. Ar c'humunioù tostañ a zo Kerbêr, Larruen, Mael-Pestivien ha Magor. Etre Boulvriag ha Kerien emañ ode Roc'h C'hlas Vihan hag a zo en hec'h uhelañ e 300 metrad uhelder. Ar Blavezh a dremen e traoñ ar bourk. Kumun Kerien en em led war 21,88 km², tro-dro 12,8 annezidi dre km² a zo e Kerien. Hec'h uhelder izelañ a zo 223 metrad hag an hini uhelañ a zo 307 metrad, 265 metrad eo an uhelder keitat, hini ar bourk.\nAr Brezoneg er SkolAozañ\n1934-1936: ar c'huzul-kêr a savas a-du gant ar mennad skignet gant al luskad Ar Brezoneg er Skol (ABES) evit kelennadurezh ar brezhoneg er skol .\nKerien a oa un drev eus Botoha (hiziv an deiz ur gêriadenn e Sant-Nikolaz-ar-Pelem). An drev-se a oa bet diazezet etre penn kentañ an XIIvet kantved betek fin an XIIIvet kantved evel ma seblant prouiñ moudenn c'hladdalc'hel Kozhkêr-Jehan.\n47 gwaz a gollas o buhez abalamour d'ar brezel hervez monumant ar re varv, d.le. 4,60 % ag ar boblañs hervez an niveradeg bet graet e 1911 .\nKemeret e voe 5 340 Lur en ti-post, gant tri ezel eus ar Rezistañs moarvat, d’an 22 a viz Ebrel 1944, hervez danevell sizhuniek Titouroù Hollek Sant-Brieg .\nMervel a reas nav den eus ar gumun abalamour d'ar brezel .\nKerien a zeufe eus Sant-Kerian pe Kerrien, ur penitiour eus ar Vvet kantved, ganet e Hibernia, hag a vefe bet douaret e Kleder. Kavandad Sant Ke pe Kenan, lesanvet "Collodoc" e oa pa zivroas hemañ en Arvorig.\nGlad relijiel katolik KerienAozañ\nE Kerien ez eus un iliz katolik gouestlet da sant Pêr (1836–1852). An iliz a zo bet benniget e 1838. Ar c'hloc'hdi (pe tour) a zo eus 1852. Ar porched er su a zo bet adaozet hag amzeriet eo bet eus ar XVIvet kantved. Ur chapelig a zo ivez, hini Sant-Yann-Peniti (XVIIIvet kantved). Adsavet eo bet tro-dro da 1846. Gallout a rafe bezañ ur berc'henniezh kozh da Ospitalourien Sant-Yann Jeruzalem. Ar feunteun lec'hiet nepell diouzh an iliz a zo amzeriet eus 1733. Kalvarioù Kerlegan (XVIvet kantved), Boge (XVIvet kantved), Kerligan (XVIvet kantved); Kroaz Kerlouet (XVIvet kantved) ha Langrenn (XVIIvet kantved).\nTraoù all heverkAozañ\nMoudenn c'hladdalc'hel Kozhkêr-"Jehan" (?) (XIIvet–XIIIvet kantved).\nHent dindan douar ar Paou (oadvezh an houarn).\n"Alez-toet" pe "hent korriganed" Menez Krec'h-an-Arc'hant.\nPeulvan ar bourk, hini Kerligan hag hini Kozhkêr-"Jehan" (?).\nPont Roudour Gwezeg (krennamzer).\nDizoloadegoù e KerienAozañ\nKavet ez eus bet ur goustilh en arem, ur c'hobed hag un darbod grafitet e Kerien. Dizoloet ez eus ivez un hent dindan douar, e Kerien, er Paou. Kavet eo bet a-drugarez d'ul leue a oa kouezhet e-barzh!!!\nEmdroadur poblañs Kerien abaoe 1793\nKerien war lec'hienn Geobreizh\n↑ Éric Rondel, En attendant le Débarquement en Bretagne du 15 août 1943 au 6 juin 1944, pajennoù 205 ha 206, Dastumadenn Guerres et Conflits, Embannadurioù Astoure, Pleherel, 2011\nAdtapet diwar « https://br.wikipedia.org/w/index.php?title=Kerien-Boulvriag&oldid=1821581 »\nDernière modification le 10 Gen 2019, à 15:28\nKemmoù diwezhañ degaset d'ar bajenn-mañ d'an 10 Gen 2019, da 15:28.